title: Daniel Barrera Barrera

text: Daniel Barrera Barrera (s. Bolívar, Kolumbia, 1968) on tunnettu myös nimellä "El Loco" ("Hullu") on kolumbialainen huumeparoni. Hän on osallistunut huumeiden välittämiseen 1980-luvulta lähtien ja on ollut Kolumbian huumekaupassa avainasemassa 1990-luvulta asti. Hänet pidätettiin Venezuelassa vuonna 2012. Barreran asema on pohjautunut muun muassa poliisien lahjomiseen. Barrera teki ensin yhteistyötä FARC-sissien kanssa, sitten AUC:n kanssa.


title: Uuden Etelä-Walesin yliopisto

text: Uuden Etelä-Walesin yliopisto (, lyhyesti UNSW) on yksi Australian johtavia yliopistoja. Se sijaitsee Kensingtonissa, maan suurimman kaupungin Sydneyn osassa. Yliopisto on perustettu vuonna 1949.


title: Rakasta sitä tai vihaa

text: Rakasta sitä tai vihaa on Maajoukkue -nimisen rap-yhtyeen ensimmäinen ja toistaiseksi ainut studioalbumi. Se julkaistiin 30. syyskuuta 2005.


title: Peikkoja ja ihmisiä

text: Peikkoja ja ihmisiä () on Selma Lagerlöfin vuosina 1915 ja 1921 ilmestynyt kaksiosainen lastenkirja. Teoksen ensimmäinen osa on ilmestynyt suomeksi 1915, ja sen on suomentanut Helmi Krohn. Ensimmäinen osa on ilmestynyt uudistettuna suomennoksena 1952 Koottujen teosten 7. osassa. Helmi Krohnin suomennoksen on uudistanut Irja Malmila.


title: Magnesiumkloridi

text: Magnesiumkloridi (MgCl) on magnesium- ja kloridi-ionien muodostama epäorgaaninen ioniyhdiste. Yhdistettä käytetään muun muassa metallisen magnesiumin valmistukseen, elintarvikkeissa lisäaineena ja magnesiumyhdisteiden valmistamiseen.


title: Magnesiumkloridi

text: Magnesiumkloridia on liuenneessa muodossa merivedessä, suolajärvissä ja hyvin suolaisissa lähteissä. Magnesiumkloridia sisältäviä mineraaleja ovat muun muassa bischofiitti (MgCl·6HO) ja karnalliitti (KCl·MgCl·6HO).


title: Magnesiumkloridi

text: Magnesiumkloridin tuotanto on vuosittain megatonniluokkaa ja suurimmat tuottavat ovat Saksa, Israel, Alankomaat, Japani, Ranska ja Yhdysvallat.


title: Magnesiumkloridi

text: Magnesiumkloridia tuotetaan karnalliittimineraalista, kun siitä on ensin uuttamalla poistettu kaliumkloridi. Yhdistettä voidaan eristää myös merivedestä ensin saostamalla magnesiumhydroksidia emäksellä ja neutraloimalla magnesiumhydroksidi suolahapon avulla. Samalla tavoin magnesiumkloridia saadaan käsittelemällä magnesiumkarbonaattia suolahappoliuoksella.


title: Magnesiumkloridi

text: Näin saatu magnesiumkloridi on kidevedellistä. Kidevedettömänä sitä voidaan tuottaa magnesiumkarbonaatin, hiilimonoksidin ja kloorikaasun välisellä reaktiolla.


title: Magnesiumkloridi

text: Aiemmin yhdistettä valmistettiin myös magnesiumhydroksidin, kalsiumkloridin ja hiilidioksidin välisellä reaktiolla.


title: Magnesiumkloridi

text: Magnesiumkloridi on huoneenlämmössä kiinteää kiteistä ainetta, jotka liukenevat helposti veteen. Se on hygroskooppista ja esiintyy kidevedellisinä muotoina, erityisesti heksahydraattina MgCl·6HO. Heksahydraattia kuumennettaessa muodostuu useita erilaisia magnesiumkloridin kidevedellisiä muotoja. Yhdiste on heikko Lewis-happo ja niille tyypillisesti se hajaantuu kuumennettaessa vesiliuoksessa, jolloin muodostuu magnesiumoksidia tai emäksistä magnesiumkloridia.


title: Magnesiumkloridi

text: Aineelle on tyypillistä myös muodostaa kompleksiyhdisteitä muun muassa ammoniakin kanssa. Tällainen on esimerkiksi heksa-ammiinimagnesiumkloridi [Mg(NH)]Cl. Orgaanisten yhdisteiden, kuten heksametyleenitetramiinin, dioksaanin ja pyridiinin, kanssa magnesiumkloridi muodostaa additiotuotteita.


title: Magnesiumkloridi

text: Kidevedettömän magnesiumkloridin kiderakenne on kadmiumkloridin kiderakenteen kaltainen. Kloridi-ionit ovat pakkautuneet kuutiomaisista muodostelmista koostuviksi kerroksiksi ja näiden kerrosten välissä oleva kahdeksankulmainen tila on magnesiumioneja. Magnesiumkloridin heksahydraatin kiderakenteen alkeiskoppi on monokliininen.


title: Magnesiumkloridi

text: Suurin osa tuotetusta magnesiumkloridista käytetään magnesiumin valmistamiseen. Magnesiumkloridi elektrolysoidaan kiinteänä tai sulatetaan.


title: Magnesiumkloridi

text: Magnesiumkloridista tuotetaan myös muita magnesiumyhdisteitä. Sitä käytetään myös talvella maanteiden suolaukseen jäätymisen estämiseksi. Se on kalliimpaa kuin yleisesti käytetty kalsiumkloridi (Suomessa magnesiumkloridi on edullisempaa kuin kalsiumkloridi), mutta ei ole yhtä haitallista kasveille eikä aiheuta yhtä voimakasta korroosiota. Magnesiumkloridin heksa-ammiinikompleksi on myös lupaava tapa varastoida energianlähteenä käytettävää vetykaasua. Yksi kuutiometri heksa-ammiinimagnesiumkloridia voi sitoa sata kiloa vetyä. Magnesiumoksidin ja väkevän magnesiumkloridiliuoksen seos muuttuu kovaksi hyvin nopeasti ja sitä kutsutaan magnesiasementiksi.


title: Magnesiumkloridi

text: Elintarvikelisäaineena yhdisteen E-koodi on E511, ja sitä käytetään stabilisaattorina ja voidaan lisätä myös ruokasuolaan.


title: Matinpoika

text: Paul Mattsson, (s. 7. marraskuuta 1987), taiteilijanimeltään Matinpoika, on helsinkiläinen rap-artisti. Hänen ensimmäinen studioalbuminsa "Vasta kohta" julkaistiin 13. lokakuuta 2010 Yellowmic Recordsin kautta. Matinpoika on mukana Green Buddha Recordsissa ja kuuluu Helsinki Poetry Connection -lavarunousyhteisöön, joka edistää runouden, rap-lyriikan ja spoken word -kulttuurin asemaa Suomessa. Hän esiintyy mm. Helsinki Poetry Connection -kollektiivin toiminnasta kertovassa, Max Simbergin, ohjaamassa dokumentissa "Vapauta sana".


title: Matinpoika

text: Paul Mattsson on ohjannut rap-musiikkiin erikoistuneesta levykaupasta kertovan "The Funkiest - Mitä kuuluu?" -dokumentin, joka esitettiin mm. Flow'ssa 2011. Hän on leikannut yhdessä Santiago Torresin kanssa GBR:n (Green Buddha Records) musiikkivideon "PB2 Tiiseri/Intro", ohjannut oman musiikkivideonsa "Kitaramies", ohjannut, kuvannut ja leikannut yhdessä Catarina Diehlin kanssa Heiniksen ja Ezkin musiikkivideon "Musta Aurinko" sekä ollut mukana kuvaamassa Ruger Hauerin musiikkivideota "Jenkem". Levyjen "Vasta Kohta" sekä "Parasta Buddhaa 2" kannet ovat hänen käsialaansa.


title: Międzyzdroje

text: Międzyzdroje (saks. Misdroy) on noin 6 000 asukkaan kaupunki Wolinin saarella Luoteis-Puolassa. Kaupunki sijaitsee Kamieńin piirikunnassa Länsi-Pommerin voivodikunnassa. Itämeren rannalla ja lähellä Wolinin kansallispuistoa sijaitseva Międzyzdroje on sijaintinsa ansiosta suosittu lomakohde, jolla on hyvät matkailupalvelut. Góra Kawcza on kaupungin tuntumassa sijaitseva noin 60-metrinen kukkula, joka tarjoaa hyvät näköalat lähiympäristöön.


title: Aglepristoni

text:
Aglepristoni on synteettinen steroidihormoni. Sen systemaattinen nimi on
(8"S",11"R",13"S",14"S",17"R")-11-(4-dimetyyliaminofenyyli)-17-hydroksi-13-metyyli-17-[("Z")-prop-1-enyyli]-1,2,6,7,8,11,12,14,15,16-dekahydrosyklopenta[a]fenantren-3-oni ja molekyylikaava CHNO. Aglepristonin moolimassa on 431,61 g/mol ja CAS-numero 124478-60-0.


title: Aglepristoni

text: Aine on vaikutustavaltaan ensisijaisesti keltarauhashormonin antagonisti eli se estää näiden vaikutusta tarttumalla hormonireseptoriin. Samoin se on glukokortikoidien antagonisti.


title: Aglepristoni

text: Ainetta käytetään ensisijaisesti eläinlääketieteessä lähinnä koirien jälkiehkäisyssä pistoksina ihon alle. Se saattaa tosin aiheuttaa abortin myös ihmisellä, jolle kuitenkin on kehitetty muita aborttilääkkeitä ja jälkiehkäisypillereitä. Aineen sivuvaikutukset ovat enimmäkseen paikallisia kuten pistoskohdan kipu ja turvotus. On havaittu myös verenkuvamuutoksia, jotka ovat palautuvia. Eläinlääkkeeksi ainetta tuottaa ranskalainen Virbac.


title: Ragnar Erlandsson

text: Ragnar Erlandsson (s. 21. syyskuuta 1941) on ahvenanmaalainen poliitikko. Hänen puolueensa on Ahvenanmaan keskusta, jonka entinen puheenjohtaja hän on.


title: Ragnar Erlandsson

text: Erlandsson on toiminut Ahvenanmaan maakuntapäivien jäsenenä vuosina 1987–1988 ja 1995–2007. Marraskuusta 1995 lokakuuhun 1999 ja marraskuusta 2000 lokakuuhun 2001 hän toimi maakuntapäivien puhemiehenä ja marraskuusta 1999 lokakuuhun 2000 varapuhemiehenä. Hän on ollut jäsenenä maakuntapäivien itsehallintopoliittisessa valiokunnassa, lakivaliokunnassa ja suuressa valiokunnassa sekä kansliatoimikunnassa. Erlandsson on pyrkinyt myös Suomen eduskuntaan. Eduskuntavaaleissa 1999 hän oli Ahvenanmaan maakunnan vaalipiirin toiseksi eniten ääniä saanut ehdokas eduskuntaan valitun Gunnar Janssonin jälkeen.


title: Ragnar Erlandsson

text: Erlandsson on toiminut myös Ahvenanmaan maakuntahallituksessa. Vuosina 1991–1995 hän toimi maakuntahallituksen puheenjohtajana eli maaneuvoksena ja aiemmin vuosina 1976–1983 ja 1988–1991 maakuntahallituksen jäsenenä sekä vuosina 1980–1983 varamaaneuvoksena. Hän on vaikuttanut myös Pohjoismaiden neuvostossa jäsenenä ja Ahvenanmaan valtuuskunnan puheenjohtajana.


title: Ragnar Erlandsson

text: Paitsi poliitikkona, Erlandsson on työskennellyt myös opettajana.


title: Nowe Warpno

text: Nowe Warpno (saks. Neuwarp) on noin tuhannen asukkaan kaupunki luoteis-Puolassa Oderinhaffin rannalla, lähellä Saksan rajaa. Kaupunki sijaitsee Policen piirikunnassa Länsi-Pommerin voivodikunnassa.


title: Nowe Warpno

text: Nowe Warpno kuului ennen toista maailmansotaa Saksaan, ja tunnettiin saksankielisellä nimellään (Neuwarp). Vuonna 1945 kaupunki liitettiin Puolaan muiden alueiden yhteydessä.


title: Nowe Warpno

text: Kaupunki sijaitsee pienessä lahdessa Oderinhaffin eteläosassa. Lahden toisella puolella, alle kilometrin päässä Nowe Warpnosta, sijaitsee Saksaan kuuluva Altwarpin kaupunki. Kaupunkien välillä kulkee lautta.


title: GP3-kausi 2011

text: GP3-kausi 2011 oli GP3-sarjan toinen kausi. Edellisen kauden tapaan kaudella ajoi yhteensä 37 kuljettajaa kymmenessä tiimissä, joista jokainen ajattaa kolmea autoa. Renkaat toimitti Pirelli. Kausi alkoi 7. toukokuuta Turkin Istanbulista ja päättyi 11. syyskuuta Italian Monzassa. GP3-sarjan mestaruuden vei suomalainen Valtteri Bottas, joka varmisti sarjan mestaruuden Italian Monzan ensimmäisessä kilpailussa.. Sarjan toiseksi sijoittui brittiläinen James Calado ja kolmanneksi hollantilainen Nigel Melker.


title: GP3-kausi 2011

text: Muista suomalaisista Aaro Vainio sijoittui sarjan 15:ksi saavuttaen 12 pistettä ja Matias Laine 31:ksi jääden ilman pisteitä.


title: GP3-kausi 2011

text: Uudet kuljettajat


title: GP3-kausi 2011

text: Poistuneet kuljettajat


title: GP3-kausi 2011

text: Tallia vaihtaneet kuljettajat


title: GP3-kausi 2011

text: Kaudella ajettiin yhteensä 16 kilpailua 8:ssa eri radassa. Monacon GP:tä ei ajettu kaudella 2011.


title: Peter Taylor (jalkapalloilija, 1928)

text: Peter Thomas Taylor (2. heinäkuuta 1928 – 4. lokakuuta 1990) oli englantilainen jalkapalloilija ja valmentaja. Hän pelasi maalivahtina. Valmentajana hänet tunnetaan Brian Cloughin pitkäaikaisena aisaparina muun muassa Derby Countyssa ja Nottingham Forestissa.


title: Peter Taylor (jalkapalloilija, 1928)

text: Pelaajana Taylor edusti Coventry Cityä 1950–1955, Middlesbrough'ta 1955–1961 ja Port Valea 1961–1962.


title: Peter Taylor (jalkapalloilija, 1928)

text: Pelaajauransa päätyttyä Taylor ryhtyi Southern Leaguessa pelanneen Burton Albionin valmentajaksi. Vuonna 1965 hän siirtyi Middlesbrough'n ajoilta tuntemansa Brian Cloughin apuvalmentajaksi Hartlepoolsiin. Kaksikko onnistui kunnostamaan liigan pohjalla, 4. divisioonassa, rämpivästä seurasta menestyvän. Kesällä 1967 he siirtyivät yhdessä Derby Countyyn.


title: Peter Taylor (jalkapalloilija, 1928)

text: Ensimmäinen kausi Derbyssä ei vielä tuonut menestystä, mutta Taylorin onnistuneet pelaajahankinnat ja Cloughin valmennus johdattivat Derbyn 2. divisioonan mestariksi kaudella 1968–1969. Nousua seuranneella kaudella Derby sijoittui heti neljänneksi. Kaudella 1971–1972 seura ylsi sen historian ensimmäiseen liigamestaruuteen ja seuraavana vuonna eteni Euroopan cupin välieriin asti. Menestyksestä huolimatta Clough ja Taylor erosivat lokakuussa 1973 kannattajien suureksi yllätykseksi. Seurajohdon ja Cloughin välit olivat olleet kireät jo pidemmän aikaa ja lopulta ne johtivat eroon seuran kannattajien ja pelaajien protestoinnista huolimatta.


title: Peter Taylor (jalkapalloilija, 1928)

text: Clough ja Taylor siirtyivät pääsarjatason menestyksen jälkeen yllättäen 3. divisioonan Brighton & Hove Albioniin. Kaksikko ei aluksi saavuttanut menestystä ja puolen vuoden jälkeen Clough lähti seurasta Leeds Unitediin. Taylor jatkoi tämän jälkeen seuran päävalmentajana ja saavutti seuraavalla kaudella neljännen sijan.


title: Peter Taylor (jalkapalloilija, 1928)

text: Kesällä 1976 Taylor palasi Cloughin apuvalmentajaksi Nottingham Forestissa, jonne Clough oli siirtynyt tammikuussa 1975. Yhteen palannut kaksikko muokkasi Forestista voittavan joukkueen, joka nousi kauden 1976–1977 päätteeksi pääsarjatasolle. Seuraavalla kaudella Forest voitti liigamestaruuden. Kaudella 1978–1979 menestys jatkoi vieläkin suurempana. Euroopan cupissa Forest eteni finaaliin, jossa se kukisti ruotsalaisen Malmö FF Trevor Francisin maalilla lukemin 1–0. Forest voitti kaudella myös liigacupin ja sijoittui toiseksi sarjassa.


title: Peter Taylor (jalkapalloilija, 1928)

text: Kaudella 1979–1980 Forest onnistui puolustamaan Euroopan cupin voittoaan menestyksekkäästi, mutta sen jälkeen Forest taantui eikä pystynyt enää voittamaan mestaruutta. Taylor lähti seurasta ja lopetti valmentamisen toukokuussa 1982, mutta palasi myöhemmin samana vuonna Derbyn päävalmentajaksi. Hän riitautui Cloughin kanssa napattuaan Forestin tähtipelaajan, John Robertsonin, Derbyyn keskustelematta Cloughin kanssa. Tapauksen jälkeen he eivät olleet enää puheväleissä. Taylor jätti Derbyn 1984.


title: Peter Taylor (jalkapalloilija, 1928)

text: Taylor kuoli yllättäen lomamatkalla Mallorcalla 4. lokakuuta 1990. Hän ja Clough eivät koskaan sopineet riitaansa, mutta Clough järkyttyi pahasti hänen kuolemastaan.


title: Peter Taylor (jalkapalloilija, 1928)

text: Peter Tayloria pidetään yhtenä merkittävimmistä tekijöistä Cloughin menestyksen takana. Clough itse kuvaili heidän yhteistyötä toteamalla että "jos minä olen kaupan ikkuna niin Peter on tavarat sen hyllyllä".


title: Peter Taylor (jalkapalloilija, 1928)

text: Derby County ilmoitti 2009 pystyttävänsä Cloughin ja Taylor patsaan Pride Park Stadiumin ulkopuolelle. Patsas paljastettiin elokuussa 2010.


title: Peter Taylor (jalkapalloilija, 1928)

text: Vuonna 2009 ilmestyneessä Cloughin lyhyestä urasta Leeds Unitedin valmentajana kertovassa elokuvassa "The Damned United" Tayloria esitti Timothy Spall.


title: Peter Taylor (jalkapalloilija, 1928)

text: Taylorin saavutukset Brian Cloughin apuvalmentajana:


title: Koljonselkä

text: Koljonselkä on Pirkanmaalla Orivedellä ja Keski-Suomessa Jämsässä sijaitseva järvi, joka kuuluu Kokemäenjoen vesistöön. Koljonselkää käsitetään osaksi Längelmävettä, sillä järvillä on sama vedenpinnan korkeus 84,2 metriä mpy ja järvien väliset salmet ovat leveitä. Toisaalta sekä Längelmävettä että Koljonselkää käsitellään myös osana laajaa Suur-Längelmävettä, jonka kaikki järvet ovat samalla korkeudella. Yksinään se on Suomen 93. suurin järvi ja Längelmäveden yhteydessä se on 25. suurin järvi.


title: Koljonselkä

text: Voidaan perustellusti ajatella, että Koljonselkä on yksi Längelmäveden järvenselkä, ja näin useimmiten tehdäänkin, sillä sijaitseehan Längelmäen kirkonkylä järvenosan rannalla. Järvenosasta on kuitenkin tehty oma artikkelinsa, sillä siitä on tarjolla omaa tilastotietoa ja se eristäytyneisyytensäkin vuoksi muodostaa oman sokkeloisen järvialtaansa.


title: Koljonselkä

text: Koljonselän pinta-ala on 4 047 hehtaaria eli 40 neliökilometriä. Se on 20 kilometriä pitkä ja 10 kilometriä leveä. Sen suurin järvenselkä Koljonselkä sijaitsee järven lounaispäässä. Se on seitsemän kilometriä pitkä ja alle kuusi kilometriä leveä. Sillä on kuusi selvästi erottuvaa lahtea. Viuhkoselkä työntyy Kiljonselän pohjoispäässä pohjoiseen ja leviää siellä neljä kilometriä leveäksi lahdeksi. Etelärannalla on leveä ja osittain suojeltu Hirtopohja, Kuoppalan pohjoispuolella yli kilometrin pitkä Päilahti, ja koillispäässä Rekisaaren takana lähes 2,5 kilometriä pitkä Savilahti. Hirtopohjan vieressä Kullanpään länsipuolella sijaitsee lahtimainen kapeikko, jonka päässä sijaitsevat Längelmäveteen johtavat kolme salmea. Koljonselän koillispuolella Piitansalmi ohittaa Saviniemen ja Salonsaaren. Salmen koillispuolella aukeaa Kirjaanselkä, sen kaakkoispuolella Huhkaimenselkä ja vielä sen pohjoispuolella Koivistonselkä. Tämä järvenosa on hyvin saaristoinen. Pienen Koivistonselän luoteissuuntaan työntyy pari kilometriä pitkä lahti, jonka perässä sijaitsevat Eräslahti ja Holminpohja. Koivistonselältä koilliseen työntyy 4,5 kilometriä pitkä ja 150–600 metriä leveä Karviansalmi. Sen päässä sijaitsee Säkki, joka yli kolme kilometriä pitkä ja kaksi kilometriä leveä.


title: Koljonselkä

text: Koljonselällä on laskettu olevan 122 saarta. Niiden yhteispinta-ala on 417 hehtaaria, mikä on noin 9,3 prosenttia järven kokonaispinta-alasta. Saarista 34 on yli hehtaarin suuruisia, 76 ovat yli aarin ja loput 12 ovat alle aarin kokoisia. Kaksi suurinta saarta ovat Vinninsaari (94 ha ) ja Salonsaari (85 ha ). Ne sijaitsevat vierekkäin Längelmän edustalla Kirjaanselän reunalla. Näiden pohjoispuolella sijaitsee Naurissaari, sekä entiset saaret Kuivasaari ja Riihisaari, ja näiden eteläpuolella Varpussaari ja Palosaari. Koljonselällä suurimpia saaria ovat koillisessa Rekisaari, Vohlisaari, ja Ämmänsaari, pohjoisessa Haudansaari, Kailansaari, Tiirinsaari ja Mustasaari. Säkillä ovat vielä Peltosaari, Pöyssy ja Vohli.


title: Koljonselkä

text: Koljonselän tilavuus on 370 miljoonaa kuutiometriä eli 0,37 kuutiokilometriä. Järven keskisyvyys on 9,2 metriä ja suurin syvyys on 56,4 metriä. Järven rantaviivan pituus on 204 kilometriä, josta saarten rantaviivan yhteispituus on 59 kilometriä. Rannat ovat pääasiassa peltomaata, jota täplittävät metsäiset mäet. Lounaispäässä Koljonselällä erottuu järvelle Kuoppalassa Kuotikasmäki, joka kohoaa 50 metrin korkeuteen. Yhtä korkeita ovat länsirannan Tuomistonvuori ja Haukkavuori, itärannan Siikalanvuori kohoaa 70 metrin korkeuteen ja pohjoisranntojen Kamaraniemen mäet nuosevat 50 metrin korkeuteen. Pohjoispäässä Säkillä erottuu sen etelärannalla Kuvasvuori, joka nousee 60 metrin korkeuteen.


title: Koljonselkä

text: Järven rannoilla on maanviljelysalueella monia kulmakuntia, kuten esimerkiksi Koppla, Pitkäjärvi, Piittala, Koivisto, Tunkelo, Hiukkaa, Attila, Leväslahti ja Hirtolahti. Varsinaisia taajamia ovat vain Längelmäen kirkonkylä ja Länkipohja. Länkipohjasta Orivedelle kulkee järven pohjoispuolelta valtatie 9, josta haarautuu Karttimista lounaaseen Päilahdelle johtava rannanmyötäinen kylätie, Länkipohjasta Längelmäelle ja siitä eteenpäin Puharilaan johtava yhdystie 3281. Puharilasta ja Västilästä jatkaa yhdystie 3280, joka kulkee Leväslahden kautta Hirtolahdelle. Näiltä teiltä haarautuu saaristoon ja pitkille niemille lukuisia teitä. Rannoilla ja kulmakunnilla sijaitsee pääasiassa haja-asutusta, jota on kuitenkin runsaasti. Näiden kiinteistöjen väliin on rakennettu vapaa-ajan asuntoja, joita on satoja. Järven koillispää Säkki kuuluu Jämsän mukana Keski-Suomeen.


title: Koljonselkä

text: Järvi sijaitsee Kokemäenjoen vesistössä (vesistöaluetunnus 35) Längelmäveden ja Hauhon reittien valuma-alueen (35.7) Längelmäveden alueeseen (35.72), jonka Koljonselän alueeseen (35.722) järvi kuuluu. Järven vedenpinnan korkeus on 84,2 metriä mpy.


title: Koljonselkä

text: Pääosa tulovirtaamasta on peräisin Leppähampaanjoen valuma-alueelta (35.75, 396 km²) ja Pääskylänjoen valuma-alueelta (35.76, 267 km²). Leppähampaanjoen valuma-alue laskee viimeisen osuutensa Kaivannanjokea myöten Laasojärven (66 ha) jälkeen Koljonselän nimikkoselkään. Pääskylänjoen valuma-alueen laskujoki Luukkaanjoki laskee Vinkiänjärvestä (16 ha) Koljonselän Huuhkaimenselkään. Tämän valuma-alueen pääjärvi on Pitkävesi (645 ha). Längelmäveden alueella Koljonselkään laskee myös kolme pienempää valuma-aluetta. Ävantäjärvestä laskee Talviaistenjoki, joka on Äväntäjärven valuma-alueen (35.724) laskujoki, laskee Harolanlahden (25 ha) kautta Lopenselkään (171 ha). Lopenselkä laskee Kaivannonsalmea pitkin Koljonselän Koistonselkään. Haapaoja, joka on Eväjärven valuma-alueen (35.723) lasku-uoma, laskee Myllyvedestä (140 ha) Jänenjärven (8 ha) kautta Säkkiin. Västilänjoen valuma-alueen (35.725) laskujoki on Västilänjoki, ja se alkaa Iso-Löytäneestä (884 ha) ja laskee Löytäneenlahteen (68 ha) ja siitä ojaa myöten Koljonselän Huhkaimenselkään.


title: Koljonselkä

text: Koljonselkään laskee suoraan joukko järviä lyhyitä ojia myöten. Länkipohjan koillispuolelta Säkkiin laskee Sulunjärven (26 ha) kautta muun muassa Valkeajärvi (111 ha). Se eteläpuolelta laskevat Iso-Heiniä (7 ha) ja Vähä-Heiniä (3 ha). Längelmäen kirkonkylään laskevat Junkinlahden (33 ha) järven kautta Pitkävesi (51 ha), Syväjärvi (138 ha) ja Tunkelonlahti (7 ha). Lopenselän Harolanlahteen laskevat Oinasjärvi (13 ha) ja Eskolanjärvi (7 ha). Raidistonjärvi (11 ha) sijaitsee samalla seudulla, mutta se laskee Röydänsalmesta Karviansalmeen. Lännempänä sijaitsevaan Eräslahteen laskevat Kolu (9 ha), Eräsjärvi (35 ha) ja Vähäjärvi (6 ha). Koljonselän länsipäähän laskee Päilahteen Nuottajärvi (15 ha) ja Koljolanselän etelärannan Hirtopohjaan laskevat Mikkolanjärvi (23 ha) ja Vähäjärvi (6 ha).


title: Koljonselkä

text: Koljonselkä laskee Längelmäveteen Rönninsalmen, Kuoresalmen ja Välikönsalmen kautta, kun nämä kiertävät Paavonsaaren ja Kuoresalon.


title: Koljonselkä

text: Hirtolahdesta ja sen rannoista kuuluu noin puolet (254 hehtaaria) Hirtopohjan luonnonsuojelualueeseen (FI0334001), joka kuuluu Natura 2000 -ohjelmaan. Alueeseen sisältyy myös Kullapään niemennokka ja Rönnissä Paavonsaaren matala Välikönsalmi.


title: Koljonselkä

text: Koljonselän historia on kiinteänä osana Längelmäveden historiaa.


title: Koljonselkä

text: Hallista Längelmäelle on opastettu melontareitti: Eväjärvi–Kilvenvesi–Velhonvesi–Kalkunjärvi–Myllyvesi–Haapaoja–Ylinenlampi–Jänenjärvi–Koljonselkä.


title: Pyöristäminen

text: Luvun pyöristäminen eli pyöristys on luvun numeerisen arvon korvaaminen sen likiarvolla. Likiarvo on lyhyempi, yksinkertaisempi tai selvempi esitys luvusta – esim. desimaaliluku 23,4476 korvataan lyhyemmällä 23,45:llä, murtoluku 312/937 yksinkertaisemmalla 1/3:lla tai irrationaaliluku formula_1 luvulla 1,41.


title: Pyöristäminen

text: Lukuja pyöristetään, jotta saadaan helpommin kirjoitettava tai käsiteltävä arvo alkuperäiselle luvulle. Numeerisessa laskennassa lukuja on pyöristettävä, koska tietokoneen muistissa niille on varattu äärellinen määrä bittejä. Pyöristämällä voidaan lisäksi osoittaa lasku- tai mittaustuloksen tarkkuus – on saatu esim. tulos 123 456, mutta sen tiedetään olevan tarkka vain sadan tarkkuudella, joten se pyöristetään lähimpään sataan eli 123 500:aan. Lukujen pyöristäminen aiheuttaa pyöristysvirheitä laskutoimituksissa ja mittausdatan käsittelyssä. Laskutoimituksissa pyöristämistä on useimmiten mahdotonta välttää – esimerkkeinä π, neliöjuuret, logaritmit ja trigonometriset funktiot. Reaaliluvut muutetaan numeerisessa laskennassa liukuluvuiksi joko katkaisemalla tai pyöristämällä. Koska liukuluku on vain approksimaatio reaaliluvulle, pyöristysvirheet ovat väistämättömiä.


title: Pyöristäminen

text:
Pyöristämiseen liittyy käsite merkitsevät numerot. Merkitsevien numeroiden lukumäärään ei huomioida:Muut numerot ovat merkitseviä.
Esim. 0,0220 (kolme merkitsevää numeroa) ja 5300 (kaksi merkitsevää numeroa).
Aritmeettisessa pyöristyksessä voi noudattaa monenlaisia sääntöjä. Yleisen, koulussakin opetettavan säännön mukaan:
Halutusta lopputuloksesta riippuen voi pyöristää muillakin säännöillä, esim. pankkimaailmassa on pyritty vähentämään kumuloituvia pyöristysvirheitä pyöristämällä tasan keskelle jäävät arvot lähimpään parilliseen numeroon. Tietokoneohjelmoinnin yhteydessä taas on ikuinen vitsaus liukulukujen rajallinen käsittelytarkkuus ja siitä johtuva satunnainen 0,5 muuntuminen arvoksi 0,499999... Ilmiön vaikutusta voi vähentää katsomalla poisjätettävän numeron lisäksi myös sen seuraajaa (vaikka yleisen säännön mukaan sitä ei koskaan tehdä):
Esim. pyöristettäessä kolmen merkitsevän numeron tarkkuudelle:
Negatiivisen luvun aritmeettinen pyöristys ei välttämättä noudata samoja pyöristyssääntöjä. Pyöristys riippuu siitä, käytetäänkö symmetristä vai asymmetristä pyöristystä. Symmetrisessä pyöristyksessä pyöristysalgoritmi käsittelee positiivisia ja negatiivisia lukuja samalla tavalla eli ottaa huomioon vain luvun itseisarvon. Asymmetrisessä pyöristyksessä algoritmi ottaa huomioon myös etumerkin. Esim. –1,5 pyöristyy lukuun –2 symmetrisellä pyöristyksellä ja lukuun –1 asymmetrisellä pyöristyksellä. Pyöristyssääntöjen mukaan luku pyöristyisi –2:een.


title: Pyöristäminen

text: Ennen varsinaisia pyöristystapoja käsitellään lukujen katkaisua. Katkaisu tarkoittaa sitä, että luku katkaistaan haluttuun tarkkuuteen, jolloin ylimääräiset numerot jätetään huomiotta, eikä aritmeettisia pyöristyssääntöjä käytetä. Esim. jos luku 32,438191288 halutaan ilmoittaa neljän desimaalin tarkkuudella, neljännen desimaalin jälkeen tulevat numerot tiputetaan pois, jolloin saadaan 32,4381. Kun taas halutaan esittää luvut 3,522 ja –3,522 kokonaislukutarkkuudessa, desimaaliosat tiputetaan pois: 3 ja –3. Käytännössä katkaisu vastaa luvun pyöristystä kohti nollaa.


title: Pyöristäminen

text:
Tyypillisiä pyöristystapauksia:Luvun x pyöristäminen lisäyksen m monikerraksi z tapahtuu yleisesti seuraavasti:
z = pyöristys(x / m) × m


title: Pyöristäminen

text:
Esim. pyöristetään x = 2,1784 € sentin tarkkuuteen eli 0,01:n monikerraksi:
y = x / m = 2,1784 / 0,01 = 217,84


title: Pyöristäminen

text:
Pyöristetään y kokonaisluvuksi:
z = q × m = 218 × 0,01 = 2,18


title: Pyöristäminen

text: Laskutoimituksia pitäisi suorittaa mieluiten luvuilla, jotka ovat keskenään samaa suuruusluokkaa ja järkevän suuruisia verrattuna lukualueeseen ja liukulukujen tarkkuuteen. Skaalauspyöristyksessä lisäyksen m suuruus muuttuu riippuen tuloksen suuruudesta. Käytännössä tarkoitus on rajoittaa merkitsevien numeroiden määrää tuloksessa, jotta pysytään liukulukualueen tarkkuusrajoissa. Laskentaohjelmat tekevät skaalaukset sisäisesti, jolloin esim. fysikaalinen syöttödata voidaan antaa fysikaalisissa yksiköissä ja ohjelma palauttaa tulokset näissä yksiköissä.Kokonaislukupyöristyksessä pyöristetään mielivaltainen luku y kokonaislukuun q. Tässä on useita tapoja:


title: Pyöristäminen

text: Neljää ensimmäistä menetelmää kutsutaan suunnatuksi pyöristämiseksi, koska niissä kaikissa pyöristetty arvo q on kohti tai poispäin samoja raja-arvoja (0, ±∞).


title: Pyöristäminen

text: Jos y on positiivinen, alaspäin pyöristys on sama kuin pyöristys kohti nollaa ja ylöspäin pyöristys on sama kuin pyöristys poispäin nollasta. Jos y on negatiivinen, pyöristys alaspäin on sama kuin pyöristys nollasta poispäin ja pyöristys ylöspäin on sama kuin pyöristys kohti nollaa. Mikäli y on kokonaisluku, q = y.


title: Pyöristäminen

text: Kun luku y on täsmälleen kahden kokonaisluvun puolivälissä eli sen desimaaliosa on tasan 0,5, sen pyöristämisessä lähimpään kokonaislukuun on käytettävä ns. tie-breaking–sääntöjä.


title: Pyöristäminen

text: Pyöristäminen ylöspäin: q = y + 0,5. Esim. arvo 23,5 pyöristyy arvoon 24 ja arvo –23,5 arvoon -23. Siis aina kohti ääretöntä. Menettely on asymmetrinen ja aiheuttaa positiivisen pyöristysvirheen. Tätä käytetään kuitenkin yleisesti monella tieteenalalla.


title: Pyöristäminen

text: Pyöristäminen alaspäin: q = y – 0,5. Esim. 23,5 pyöristyy arvoon 23 ja −23,5 arvoon −24. Menettely on asymmetrinen ja aiheuttaa negatiivisen pyöristysvirheen.


title: Pyöristäminen

text: Pyöristäminen nollasta poispäin: kun y on positiivinen, pyöristetään ylöspäin (q = y + 0,5), ja kun y on negatiivinen, pyöristetään alaspäin (q = y – 0,5). Esim. 23,5 pyöristyy lukuun 24 ja −23,5 lukuun −24. Menettely kohtelee positiivisia ja negatiivisia arvoja symmetrisesti eli ei aiheuta pyöristysvirhettä kumpaankaan suuntaan, jos pyöristettävät luvut ovat positiivisia ja negatiivisia samalla todennäköisyydellä. Menettelyä käytetään usein esim. valuuttamuunnoksissa ja hinnanpyöristyksissä.


title: Pyöristäminen

text: Pyöristäminen nollaan päin: y on positiivinen, pyöristetään alaspäin (q = y − 0,5), ja kun y on negatiivinen, pyöristetään ylöspäin (q = y + 0,5). Esim. 23,5 pyöristyy lukuun 23 ja −23,5 lukuun −23.


title: Pyöristäminen

text: Pyöristäminen lähimpään parilliseen kokonaislukuun: esim. 23,5 pyöristyy lukuun 24, 22,5 lukuun 22, −22,5 lukuun −22 ja −23,5 lukuun −24. Menetelmä on symmetrinen eli ottaa huomioon vain luvun itseisarvon. Menetelmä aiheuttaa kuitenkin positiivisen virheen parillisille luvuille ja negatiivisen virheen parittomille luvuille. Tästä huolimatta menetelmä on yleisesti käytössä kirjanpidossa, liukulukustandardissa IEEE-754 ja useissa ohjelmointikielissä, esim. Javassa. Sitä kutsutaan yleisesti nimillä pankkiirin, puolueeton, suppeneva, tilastotieteilijän, hollantilainen ja Gaussian-pyöristäminen.


title: Pyöristäminen

text: Pyöristäminen lähimpään parittomaan kokonaislukuun: esim. 22,5 pyöristyy lukuun 23, 21,5 lukuun 21, −21,5 lukuun −21 ja −22,5 lukuun −23. Menetelmä ei ole yleisesti käytössä, paitsi tapauksissa, joissa halutaan välttää 0,5:n ja −0,5:n pyöristämistä nollaan.


title: Pyöristäminen

text: Sattumanvaraisessa pyöristämisessä luku y, jonka desimaaliosa on tarkalleen 0,5, pyöristetään sattumanvaraisesti ylös- tai alaspäin: q = y + 0,5 tai q = y – 0,5 yhtä suurella todennäköisyydellä. Menetelmä ei aiheuta juurikaan virhettä positiivisille ja negatiivisille luvuille eikä parillisille ja parittomille luvuille. Menetelmä aiheuttaa kuitenkin sattumanvaraisuutta tulokseen, eli samasta datasta voidaan saada erilaiset tulokset kahdella eri laskukerralla.


title: Pyöristäminen

text: Vuorottelevassa pyöristämisessä luku y, jonka desimaaliosa on tarkalleen 0,5, pyöristetään vuorotellen ylös- tai alaspäin: q = y + 0,5 tai q = y – 0,5. Menetelmä pienentää tuloksen sattumanvaraisuudesta johtuvaa osuutta mutta aiheuttaa silti negatiivisen tai positiivisen virheen mikäli desimaalilukuja, joiden desimaaliosa on tasan 0,5, on pariton määrä.


title: Pyöristäminen

text:
Pyöristysvirhe on ero luvun likiarvon ja tarkan matemaattisen arvon välillä.
Numeerisessa laskennassa pyöristysvirheet johtuvat siitä, että liukulukujen esitykseen on varattu äärellinen määrä bittejä tietokoneen muistissa. Pyöristysvirhettä syntyy sekä lähtöarvoihin että laskennan aikana. Alkuarvoissa pyöristysvirhe voi johtua luvun irrationaalisuudesta (π, formula_1) tai siitä, että sillä on päättymätön esitysmuoto binäärijärjestelmässä (0,1 = 0,00011001...).


title: Pyöristäminen

text: Virheen minimoimisessa on tärkeää, että lähtöarvoissa oleva virhe tai jossakin vaiheessa laskentaa syntyvä virhe ei kasva liian suureksi loppuarvoissa. Pyöristysvirheitä voidaan välttää minimoimalla aritmeettisten operaatioiden määrä esimerkiksi sieventämällä analyyttisiä kaavoja sekä pyöristämällä vain lopputulokset ja pitämällä laskentatarkkuus riittävän suurena. Pyöristysvirheet voivat kasautua esim. sarjojen summauksissa ja iteraatioissa.


title: Pyöristäminen

text: Laskettaessa yhteen hyvin erisuuruisia lukuja voi käydä niin, että pienemmän luvun suuruus on samaa luokkaa kuin suuremman luvun tarkkuus, joten sillä ei ole mitään vaikutusta lopputulokseen. Tällöin laskenta-algoritmia kannattaa muuttaa ja vaihtaa laskukaava numeerisesti erilaiseen muotoon.


title: Pyöristäminen

text: Laskutoimitusten tuloksia on myös pyöristettävä. Likiarvolaskun tarkkuus voidaan osoittaa ilmoittamalla kuinka monella merkitsevällä numerolla tulos halutaan tai ilmoittamalla virheen yläraja tai desimaalien lukumäärä ja käytetty mittayksikkö (Mittayksikön tarkkuudella esim. 1,440 kg on ilmoitettu gramman tarkkuudella ja 38 345 m on 4 ha ilmoitettuna hehtaarin tarkkuudella.)


title: Pyöristäminen

text: Lisäksi on huomioitava, että lukujen katkaisu voi aiheuttaa vielä suuremman virheen kuin pyöristäminen. Se voi olla kaksinkertainen lukujen pyöristyksestä aiheutuvaan virheen maksimiin.


title: George Gaines

text: George Gaines (6. kesäkuuta 1933 – 13. toukokuuta 1986) oli yhdysvaltalainen elokuvalavastaja. Hän sai parhaan lavastuksen Oscar-palkinnon elokuvista "Presidentin miehet" (1976) ja "Taivas saa odottaa" (1978). Ehdolla palkinnon saajaksi hän oli elokuvista "Shampoo" (1975) ja "Cotton Club" (1984).


title: Kiss (täsmennyssivu)

text: Kiss voi viitata seuraaviin asioihin:


title: Rakennusautomaatio

text:
Rakennusautomaatiolla tarkoitetaan rakennusten lämmitys-, valaistus-, valvonta-, hälytys- ja ilmanvaihtojärjestelmien ohjaamista automaattisesti.
Useimmiten rakennusautomaatiojärjestelmissä pyritään yhdistämään nämä kaikki toimenpiteet yhdeksi helposti hallittavaksi järjestelmäksi. Rakennusautomaatiolla pyritään lisäämään viihtyvyyttä ja turvallisuutta sekä vähentämään energiankulutusta. Laitteiden yhdistäminen on usein toteutettu väylätekniikalla, jolloin ne saadaan toimimaan yhtenäisesti ja älykkäästi.


title: Rakennusautomaatio

text: Rakennusautomaatiojärjestelmiä on markkinoilla useita ja niiden ominaisuudet poikkeavat suuresti toisistaan. Yksinkertainenkin rakennusautomaatiojärjestelmä voidaan ohjelmoida esimerkiksi tekemään tiettyjä toimenpiteitä asunnosta poistuttaessa, kuten päälle jääneiden valojen, lieden, kahvinkeittimen ja muiden kodinkoneiden virran katkaisu. Monipuolisemmilla järjestelmillä voidaan lisäksi hoitaa asunnon lämmönsäätö, ilmastointi ja hälytykset, kuten esimerkiksi kosteushälytys pesukoneen rikkoutuessa tai huoneiston lämpötilan putoaminen tarkoituksettomasti.


title: Rakennusautomaatio

text: Rakennusautomaatiojärjestelmiä:


title: Anton Sudesh Peiris Kurukulasooriyage

text: Anton Sudesh Peiris Kurukulasooriyage (s. 1985) on srilankalainen painonnostaja. Hän voitti pronssia alle 62-kiloisten sarjasta Kansainyhteisön kisoissa 2010 tuloksellaan 272 kiloa.


title: Ildar Garifullin

text: Ildar Ilfatovitš Garifullin (s. 27. toukokuuta 1964 Ufa) on venäläinen entinen yhdistetyn urheilija. Hän saavutti yhdistetyn joukkuekilpailun MM-pronssia Neuvostoliiton joukkueessa Rovaniemellä vuonna 1984. Samana vuonna Sarajevon olympialaisissa hän sijoittui henkilökohtaisessa kilpailussa sijalle 23. Hänen valmentajanaan toimi Nikolai Beznosov. Uransa jälkeen Garifullin on toiminut valmentajana kotikaupungissaan Ufassa, Baškorostanissa.


title: Niin & näin -kirjat

text: Niin & näin -kirjat on Eurooppalaisen filosofian seuran julkaiseman filosofisen aikakauslehden "Niin & näin" toimittama filosofinen kirjasarja. Sarjan julkaiseminen alkoi vuonna 2002 nimellä 23°45 ja vuonna 2009 sarjan nimeksi vaihdettiin niin & näin -kirjat. Kirjasarjan päätoimittaja on Tapani Kilpeläinen.


title: Yukiru Sugisaki

text: Yukiru Sugisaki on japanilainen anime- ja mangatekijä. Hänen ehkä tunnetuin piirroksensa on D.N.Angel, josta on tehty myös animesarja sekä PlayStation 2 -peli. Yukiru Sugisaki on myös yksi Japanin suosituimmista mangatekijöistä mangamestari Hayao Miyazakin ohella.


title: Kamień Pomorski

text: Kamień Pomorski on Kamieńin piirikunnan pääkaupunki Zalew Kamieńskan lahden rannalla Länsi-Pommerin voivodikunnassa Luoteis-Puolassa. Kaupunki on entinen Pommerin pääkaupunki ja historiallinen piispanistuin. Kaupungissa oli vuonna 2008 yhteensä 9 129 asukasta. Kamień Pomorski on Porvoon ystävyyskaupunki.


title: Kamień Pomorski

text: Kaupungista tuli vuonna 1701 osa Preussin kuningaskuntaa ja myöhemmin osa Saksan valtakuntaa. Se oli Saksan hallussa aina vuoteen 1945, jolloin se liitettiin toisen maailmansodan päätteeksi muiden alueiden yhteydessä osaksi Puolaa.


title: Kamień Pomorski

text: Paikallisessa kodittomien asuntolassa 13. huhtikuuta 2009 syttyneessä tulipalossa kuoli 21 ihmistä ja loukkaantui useita kymmeniä.


title: Konstantin Novoselov

text: Konstantin Novoselov (, s. 23. elokuuta 1974) on venäläis-brittiläinen fyysikko, joka on löytänyt vuonna 2004 grafeenin yhdessä Andre Geimin kanssa. Novoselov ja Geim palkittiin vuonna 2010 työstään grafeenin parissa Nobelin fysiikanpalkinnolla. Novoselov työskentelee mesoskooppista fysiikkaa tutkivassa ryhmässä Manchesterin yliopistossa.


title: Jacob Riis

text: Jacob August Riis (3. toukokuuta 1849 – 26. toukokuuta 1914) oli amerikantanskalainen lehtimies ja valokuvaaja. Riis oli tutkivan journalismin, dokumenttivalokuvauksen ja kuvajournalismin uranuurtajia.


title: Jacob Riis

text: Riis syntyi Ribessä, Tanskassa, ja muutti Yhdysvaltoihin 21-vuotiaana. Hän työskenteli useissa eri ammateissa ja tutustui modernin kaupunkielämän synkempään puoleen. Vuonna 1873 hänestä tuli rikostoimittaja. Hän työskenteli New Yorkin Lower East Siden alueella ja sai selville, että joissakin vuokrataloissa lapsikuolleisuus oli 10 %. Riis alkoi valokuvata New Yorkin slummien elämää 1880-luvulla, ja hän oli yksi ensimmäisistä reporttereista, joka käytti salamavaloa.


title: Jacob Riis

text: Riis kirjoitti vuonna 1890 kirjan "Kuinka toinen puoli elää" ("How the Other Half Lives"). Teos kertoi New Yorkin slummien elämästä 1800-luvun lopussa. Teoksessa oli Riisin ottamia paljastavia kuvia siirtolaisköyhälistön kurjista oloista. Riis pyrki tuomaan esiin heidän asuinolojensa puutteet ja saamaan aikaan parannuksia niihin. Teos herätti laajaa huomiota ja teki suuren vaikutuksen muun muassa tulevaan presidentti Theodore Rooseveltiin. How the Other Half Lives -kirja vauhditti uutta lainsäädäntöä, joka pyrki hillitsemään vuokratalojen ongelmia.


title: Closer to the Edge

text: Closer to the Edge on yhdysvaltalaisen rock-bändi 30 Seconds to Marsin kolmas single albumilta This Is War.


title: Closer to the Edge

text: Closer to the Edge debytoi Britannian singlelistalla heinäkuussa 2010.


title: Vanhaa paskaa

text: Vanhaa paskaa – epäviralliset kokeilut 1997–2008 on Stam1na-yhtyeen kokoelma-albumi, joka ilmestyi 3. marraskuuta 2010. Albumi sisältää yhtyeen 2000-luvun alussa julkaisemat suomenkieliset demot, yhtyeen ensimmäisen sävellyksen, englanninkielisen kappaleen ”Meet Your Fate” (1997) sekä "Raja"-albumin (2008) äänityksistä peräisin olevan ennen julkaisemattoman kappaleen ”Yhdeksän tien päät”. Kappaleesta tehtiin myös musiikkivideo, joka on nähtävissä YouTubessa.


title: Vanhaa paskaa

text: Albumi sijoittui ensimmäisellä listaviikollaan Suomen albumilistan toiseksi.


title: Vanhaa paskaa

text: ""Kokoelma on vaihtoehto internetissä liikkuvalle hajanaiselle Stam1na materiaalille. Vanhaa paskaa nivoo yhteen yhtyeen musiikillisen menneisyyden ja kehityksen ennen vuoden 2005 debyyttialbumin ilmestymistä. Mukana on kaikki ja oleellinen."" -Hyyrynen, syyskuussa 2010


title: Vanhaa paskaa

text: Sanoitukset: Antti Hyyrynen. Sovitukset: Stam1na ja Kai Poutanen, ellei toisin mainita.


title: Videokoodekki

text: Videokoodekki on laite tai ohjelmisto joka mahdollistaa digitaalisen videon pakkauksen ja/tai purkamisen. Pakkauksessa käytetään yleensä häviöllistä pakkausta. CD-levyn tuleminen markkinoille mahdollisti videon tallentamisen ja käyttämisen digitaalisessa muodossa, jolloin pakkausmenetelmille tuli tarvetta ja niitä alettiin kehittää.


title: Videokoodekki

text: Digitaalisia videokoodekkeja käytetään DVD-laitteissa, Video CD-laitteissa, TV- ja radiolähetysjärjestelmissä sekä useissa digitaalisen videon toistoon ja nauhoittamiseen tarkoitetuissa laitteissa ja tietokoneohjelmistoissa.


title: Life (Thin Lizzyn albumi)

text: Life on Thin Lizzyn livealbumi vuodelta 1983. Se jäi yhtyeen viimeiseksi viralliseksi albumijulkaisuksi sen ensimmäisenä toimintakautena.


title: Life (Thin Lizzyn albumi)

text: Albumi nauhoitettiin yhtyeen jäähyväiskiertueella, suurimmaksi osaksi Hammersmith Odeonilla Lontoossa vuonna 1983. Näillä keikoilla vierailivat myös yhtyeen entiset kitaristit Eric Bell, Brian Robertson sekä Gary Moore ja heidän soittoaan kuullaan myös albumilla.


title: Life (Thin Lizzyn albumi)

text: Kappaleet "Renegade", "Hollywood" ja "Killer on the Loose" on taltioitu vuoden 1981 kiertueella ja niissä kitaraa soittaa Snowy White, vaikka albumi kreditoi hänet vain "Renegade"-kappaleeseen.


title: Merirokko

text: Merirokko ("Amphibalanus improvisus" tai "Balanus improvisus") on ainoa Itämeren pohjoisosassa esiintyvä siimajalkainen äyriäinen.


title: Merirokko

text: Merirokko on varhaisimpia tunnettuja Itämereen saapuneita vieraslajeja. Ensimmäiset havainnot ovat 1840-luvulta. Sen maantieteellistä alkuperää ei varmuudella tunneta, joskin Amerikkaa on pidetty todennäköisenä lähtöalueena. Se on todennäköisesti levinnyt alueelta toiselle vesiliikenteen avulla laivojen ja veneiden pohjassa. Merirokon laivojen pohjiin kiinnittyminen aiheuttaa myös haittoja laivaliikenteelle erityisesti kustannusten nousuna.


title: Merirokko

text: Toukkavaiheen läpikäytyään merirokko kiinnittyy pysyvästi kiinteään alustaan kuten kallioon, kiveen, simpukan kuoreen (usein elävään sinisimpukkaan) ja myös ihmisen tekemiin rakenteisiin kuten laitureihin, poijuihin ja alusten pohjiin. Alustaan kiinnittynyt valkoinen, kartiomainen kalkkikuori on yleensä alle 1 cm halkaisijaltaan.


title: Merirokko

text: Merirokko on hermafrodiitti ja voi siis toimia sekä koiraana että naaraana.


title: Merirokko

text: Merirokko viihtyy erityisesti murtovesissä, Itämeren ulkopuolella yleensä jokien estuaareissa. Laivoihin kiinnittyneenä se on levinnyt laajasti ympäri maailman lauhkeisiin vesiin. Se on levinnyt myös Kaspianmereen.


title: Merirokko

text: Suomessa merirokko leviää koko ajan pohjoisemmaksi. 2011 oli ensimmäinen kesä jolloin se saavutti Vaasan korkeuden.


title: Atlántida (departementti)

text: Atlántida on departementti Hondurasin pohjoisosassa Atlantin rannikolla. Sen pääkaupunki on La Ceiba. Departementin pinta-ala 4.372 km ja asukasluku 362 909 asukasta. Sen maatalouden tärkeimpiä tuotteita ovat palmuöljy, kaakao, kookos, kahvi, sokeriruoko, banaanit, greipit ja ananakset.


title: Atlántida (departementti)

text: Atlántidan merkittävämmät kaupungit ovat satamakaupungit Tela ja La Ceiba, joka on departementin pääkaupunki. Laceibalainen karibialaista musiikkia esittävä "Las Chicas Samba" oli 2000-luvulla maan merkittävimpiä yhtyeitä. Osa sen jäsenistä menehtyi bussionnettomuudessa Telan lähellä.


title: Andre Geim

text: Andre Geim (, s. 21. lokakuuta 1958) on venäläis-alankomaalainen fyysikko, joka tunnetaan parhaiten grafeenin löytämisestä yhdessä Konstantin Novoselovin kanssa vuonna 2004. Geim ja Novoselov palkittiin grafeenitutkimuksestaan Nobelin fysiikanpalkinnolla lokakuussa 2010. Geim sai grafeenitutkimuksesta myös Hughes-mitalin samana vuonna.


title: Andre Geim

text: Geim opiskeli Moskovan fysiikan ja teknologian instituutissa ja valmistui tohtoriksi Venäjän tiedeakatemian Kiinteän aineen fysiikan instituutista 1987. Hän työskenteli post-doc-tutkijana Englannissa ja Tanskassa ja sai apulaisprofessuurin ensin Alankomaista 1994 ja sitten professuurin Manchesterista 2001. Geim on Alankomaiden kansalainen. Sukutaustaltaan hän on venäjänsaksalaisia.


title: Andre Geim

text: Geim palkittiin Ig Nobelilla tutkimuksistaan diamagneettisen resonanssin parissa vuonna 2000. Tuolloin palkinto myönnettiin tutkimuksesta, kuinka sammakon saa leijumaan magneettikentässä.


title: Tuuri (televisio-ohjelma)

text: Tuuri on suomalainen tositelevisiosarja, jossa seurataan arkea Töysän Tuurin kylässä sijaitsevassa Suomen suurimmassa kyläkaupassa.


title: Tuuri (televisio-ohjelma)

text: Ohjelmassa seurataan Veljekset Keskinen Oy:n kyläkaupan henkilökuntaa sekä asiakkaita. Sarjan ensimmäinen tuotantokausi kuvattiin kesällä 2010. Sarjan ensimmäisellä tuotantokaudella esitettiin yhdeksän tunnin pituista jaksoa. Ohjelma alkoi Nelosella 26. lokakuuta 2010 ja päättyi 16. joulukuuta 2010 ”Tuurin joulu” -nimiseen jaksoon.


title: Tuuri (televisio-ohjelma)

text: Sarjan toinen tuotantokausi kuvattiin kesällä 2011. Toinen tuotantokausi alkoi 19. lokakuuta 2011 ja päättyi 7. joulukuuta 2011.


title: Tuuri (televisio-ohjelma)

text: Ohjelman kolmas kausi kuvattiin kesä-heinäkuussa 2012. Se esitettiin Nelosella 29. elokuuta 2012 alkaen. Viimeinen jakso esitettiin 17. lokakuuta 2012. Kauden aikana netissä esitettiin viisiosainen sarja "Rukkikuskit isolla kirkolla", jossa kyläkaupan varastomiehet Katmandu ja Danny matkustivat Helsinkiin.


title: Coface

text: Compagnie Française d'Assurance pour le Commerce Extérieur (COFACE) on Ranskan valtion vuonna 1946 perustama vientitukiorganisaatio. Valtio on muuttanut sen yritysmuotoon, jonka omistus on siirtynyt Natixis-pankkiryhmälle, mutta takana on valtionapu, jota annetaan ranskalaisille yrityksille.


title: Coface

text: Coface on vientitakuissa maailman suurin. Sillä on 160 000 asiakastapausta 93 maassa.. Coface UK palvelee Britteinsaarilla, Coface North America Pohjois-Amerikassa ja Coface Services Australia Australiassa.


title: Coface

text: Coface antaa omia riskiluokituksia 150 maalle.


Lentopallon miesten maailmanmestaruuskilpailut 2010 järjestettiin Italiassa 25. syyskuuta–10. lokakuuta.


title: Lentopallon miesten maailmanmestaruuskilpailut 2010

text: Turnaukseen osallistui 24 joukkuetta, jotka oli jaettu kuuteen neljän joukkueen alkulohkoon. Alkulohkojen kolme parasta joukkuetta etenevät toiselle kierrokselle, joka pelattiin kuudessa kolmen joukkueen lohkossa. Toisen vaiheen lohkovoittajat ja -kakkoset etenivät kolmanteen vaiheeseen, jossa pelattiin neljässä kolmen joukkueen lohkossa. Kolmannen kierroksen lohkovoittajat pelasivat pudotuspelimuotoisesti sijoista 1−4, lohkokakkoset sijoista 5−8 ja lohkokolmoset sijoista 9−12.


text: Lohkoarvonta suoritettiin Roomassa 28. lokakuuta 2009.


title: Yleisurheilu Kansainyhteisön kisoissa 2010

text: Kansainyhteisön kisojen 2010 yleisurheilukilpailut käytiin 6.–12. lokakuuta 2010 sekä maratonjuoksut 14. lokakuuta. Yleisurheilukilpailut käytiin Jawaharlal Nehru Stadiumilla, paitsi kävely- ja maratonkilpailut kaupungin kaduilla. Kilpailujen ohjelmassa oli 23 lajia sekä miehille että naisille. Lisäksi vammaisurheilijoille oli kolme lajia miehille ja naisille.


text: Lähde: cwgdelhi2010.org


title: Blackout (televisio)

text: Blackout on Kanadassa ja Yhdysvalloissa käytettävä termi, jolla viitataan tilanteeseen jossa urheilutapahtuman televisiolähetys perutaan sen takia, ettei tapahtumalla ole tarpeeksi katsojia paikan päällä.


title: Blackout (televisio)

text: NFL:ssä lähes jokainen ottelu televisioidaan paikallistelevisioissa ja tämän takia useat fanit katsovat ottelun mieluummin ilmaiseksi televisiosta kuin maksaen stadionilla. NFL:n nykyisten (2010) sääntöjen mukaan ottelu tulee myydä loppuun vähintään 72 tuntia ennen sen alkamista tai ottelun televisiolähetys perutaan. Kauden 2009–2010 aikana runkosarjan otteluista 22 (8,6 %) jätettiin näyttämättä televisiossa. Eniten näyttämättömiä kotiotteluita oli Jacksonville Jaguarsilla ja Oakland Raidersilla, joiden kahdeksasta kotiottelusta vain seitsemän näytettiin televisiossa.


title: Blackout (televisio)

text: NBA:ssa paikallisilla televisiokanavilla on oikeus sulkea kansallisten televisiokanavien lähetykset kotijoukkueen alueella, mikäli kanava näyttää itse ottelun.


title: Kiukaisten kirkko

text: Kiukaisten kirkko eli Pyhän Mikaelin puukirkko on vuonna 1761 rakennettu ristikirkko Eurassa, entisen Kiukaisten kunnan keskustaajamassa Eurakoskella. Kirkkoon tehtiin laajennus 1846. Alttaritaulun maalasi hovimaalari Felix Frang. Kirkko rakennettiin Lapin seurakunnan lukkarin Job Höckertin johdolla. Laajennus tehtiin P.J. Gyllichin piirustusten mukaan. Alttaritaulun ympärille on luotu vuonna 1989 ryhmä uskonnollisia lasimaalauksia.


title: Kiukaisten kirkko

text: Kiukainen yhdistettiin vuonna 2009 Euraan sekä kunnallisesti että seurakunnallisesti.


title: Matti Heikkilä (kansanedustaja)

text: Matti Ilmari Heikkilä (16. tammikuuta 1890 Pälkäne – 23. toukokuuta 1965 Pälkäne) oli kunnallisneuvos ja kansanedustaja. Heikkilä oli kokoomuksen maataloussiiven voimahahmo ja puolueen eturivin vaikuttajia sotavuosista 1950-luvun puoliväliin. Hän toimi muun muassa puoluevaltuuskunnan ja puoluehallituksen varapuheenjohtajana sekä Pohjois-Hämeen kansallisliiton puheenjohtajana.


title: Matti Heikkilä (kansanedustaja)

text: Heikkilä valittiin eduskuntaan Hämeen läänin pohjoisesta vaalipiiristä 1. syyskuuta 1939 – 28. maaliskuuta 1954.


title: Meibi bus home

text: Meibi bus home on metalliyhtye FM2000:n neljäs studioalbumi. Se julkaistiin vuonna 2009, ja se on yhtyeen ensimmäinen Sakara Recordsin julkaisema levy. Albumi debytoi Suomen virallisen listan sijalla 28.


title: Meibi bus home

text: Yhtyeen kitaristi Rota on kommentoinut albumin nimen alkuperää seuraavasti:


title: Yes, Sir!

text: Yes, Sir! on metalliyhtye FM2000:n kolmas EP, joka on julkaistu vuonna 2009 yhtyeen kymmenvuotisen taipaleen kunniaksi. Albumi nousi Suomen virallisen singlelistan sijalle 9.


title: Yes, Sir!

text: EP:n nimi on vastaus edellisessä studioalbumissa esitettyyn kysymykseen ""meibi bus home"". Studioalbumin kansikuvassa on sian pää, kun taas EP:n kansikuva sisältää kaksi sian peräpäätä.


title: Opium grilli

text: Opium grilli on metalliyhtye FM2000:n viides studioalbumi, joka on julkaistu vuonna 2010. Se debytoi Suomen virallisen listan sijalla 29.


title: Opium grilli

text: Kaikki kappaleet sovittanut FM2000, Teemu Nykänen ja Miitri Aaltonen.


title: SWS

text: SWS oli Suomen Autoteollisuuden, Wiiman ja Strömbergin yhteistyönä valmistama johdinauto, joka oli hybridiajoneuvo. Nimi oli muodostettu yritysten alkukirjaimista. Autoja valmistettiin koemielessä vuonna 1979 yksi prototyyppi, jota pidettiin erittäin edistyksellisenä.


title: SWS

text: HKL tilasi ajoneuvon vuonna 1977. Uudella tekniikalla pyrittiin parantamaan johdinautoliikenteen tehokkuutta. Tämän arveltiin enteilevän HKL:n halua kehittää johdinautoliikennettä.


title: SWS

text: Suomen Autoteollisuus toimitti autoa varten Sisu BT-69 -sarjan alustan, jossa oli akselistot ja ohjauslaitteet, mutta moottori ja vaihteisto puuttuivat. Wiima valmisti korin ja Strömberg toimitti elektroniikan. Loppukokoonpanosta vastasi Wiima. Autossa oli erillinen Deutz-dieselmoottori, jonka avulla voitiin tuottaa virtaa, mikäli ulkoinen virransyöttö katkesi.


title: SWS

text: Autolla suoritetut koeajot sujuivat menestyksekkäästi ja autoa kokeiltiin myös normaalissa linjaliikenteessä. Valmistusmäärä jäi yhteen kappaleeseen, sillä HKL päätti 1980-luvun alussa luopua johdinautoista.


title: SWS

text: Auton suunnittelun aikana kehitettyä tekniikkaa myytiin jälkeenpäin ulkomaisille johdinautoja valmistaville yrityksille.


title: Bigbank

text: Bigbank on virolainen pankki, joka avasi sivuliikkeen Suomessa vuonna 2009. Bigbank aloitti toimintansa Tartossa vuonna 1992. Sillä on tytäryhtiöt Suomen ja Viron lisäksi Latviassa, Liettuassa, Ruotsissa ja Espanjassa sekä Cross-Border-toimintoja Itävallassa, Saksassa ja Hollannissa.


title: Bigbank

text: Pankki teki vuonna 2015 12,7 miljoonaa euroa voittoa. Panttilainaamopalveluista alkunsa saanut Bigbank sai vuonna 2005 pankkitoimiluvat Virossa.


title: Valon kehrä

text: Valon kehrä on Tampereella Tampellan kaupunginosassa Pellavantorilla sijaitseva, vuonna 2010 valmistunut veistos. Sen on tehnyt taiteilija Hans-Christian Berg. Teos on noin seitsemän metriä korkea ja painaa vajaan tuhannen kiloa. Se on valmistettu alumiinista, ja siinä on ohjelmoitu valaistus, jolla teos saadaan näyttämään erilaiselta aina tarpeen mukaan.


title: Valon kehrä

text: Teoksen piti valmistua jo Tampereen 230-vuotisjuhliin vuonna 2009, mutta veistoksen pystytyksessä huomattiin heikkouksia. Teoksen sisärunko jouduttiin suunnittelemaan ja valmistamaan uudestaan. Veistoksen hinnaksi tuli 275 000 euroa.


title: Reichenberger Automobil Fabrik

text: Reichenberger Automobil Fabrik (RAF) oli itävaltaunkarilainen autonvalmistaja, joka toimi vuosina 1907–1913. Yrityksen perusti paroni Theodor von Liebieg ja sen tuotantolaitokset sijaitsivat Böömin Reichenbergissä ().


title: Reichenberger Automobil Fabrik

text: RAF:n ensimmäinen malli oli 24/30 PS, jota seurasi 30/35 PS. Nämä olivat kalliita ja korkealuokkaisia tourer-autoja. Mallilla 40/45 PS osallistuttiin Itävallan Alppien kestävyysajoon, josta se sai lisänimen "Alpentyp".


title: Reichenberger Automobil Fabrik

text: Vuonna 1908 yritys rakensi lava-auton, jonka 4,5-litrainen, 30-hevosvoimainen moottori oli sijoitettu ohjaamon alle. Samalle rakenteelle suunniteltiin myöhemmin pakettiautomuunnelma sekä 12-paikkainen linja-auto.


title: Reichenberger Automobil Fabrik

text: Vuonna 1911 alkoi Knight-luistiventtiilimoottorien valmistus. Moottoreita myytiin myös Laurin & Klementille (L&K) sekä Puchille. Seuraavana vuonna aloitettiin mallien 40 PS ja 70 PS valmistus; 70 PS:n voimanlähde vaihdettiin myöhemmin kuusisylinteriseksi.


title: Reichenberger Automobil Fabrik

text: Yhteistyö L&K:n kanssa tiivistyi niin, että L&K osti RAF:n vuonna 1913. Tämän jälkeen RAF:n nimellä myytiin vielä lyhyen aikaa 1,5–6 tonnin kuorma-autoja sekä 10–35-paikkaisia linja-autoja, kunnes merkki lakkasi olemasta.


title: Warmia-Masurian voivodikunta

text: Warmia-Masurian voivodikunta () on yksi Puolan 16 voivodikunnasta eli läänistä. Se sijaitsee Puolan koillisosassa ja rajautuu pohjoisessa Venäjän Kaliningradin alueeseen sekä Itämeren Veikselinhaffiin, idässä Podlasien voivodikuntaan, etelässä Masovian voivodikuntaan, lounaassa Kujavia-Pommerin voivodikuntaan ja lännessä Pommerin voivodikuntaan. Voivodikunnassa on arviolta 1 439 675 asukasta (vuonna 2015) ja sen pinta-ala on 24 173,47 neliökilometriä. Sen pääkaupunki on Olsztyn.


title: Warmia-Masurian voivodikunta

text: Warmia-Masurian voivodikunta syntyi 1. tammikuuta 1999 voimaan astuneen hallintouudistuksen jälkeen, kun entinen Olsztynin voivodikunta sekä osia Suwałkin ja Elblągin voivodikunnista yhdistettiin nykyiseksi Warmia-Masurian voivodikunnaksi. Sen nimi tulee Warmian ja Masurian historiallisista alueista.


title: Warmia-Masurian voivodikunta

text: Voivodikunta käsittää aiemman Itä-Preussin eteläosan.


title: Warmia-Masurian voivodikunta

text: Warmia-Masurian voivodikunnassa on yhteensä 49 kaupunkia, joista 10 suurinta on oheisessa taulukossa järjestyksessä asukasluvun perusteella.


title: Warmia-Masurian voivodikunta

text: Warmia-Masurian piirikunta on jaettu 21 piirikuntaan (puol. powiat), joista kaksi on kaupunkikuntia ja 19 piirikuntia. Läänissä on yhteensä 116 kuntaa (puol. gmina).


title: Avantgarde Music

text: Avantgarde Music on italialainen levy-yhtiö, joka perustettiin jatkamaan Obscure Plasma Recordsin perintöä, keskittyen doom metal ja death metal -artisteihin ja yhtyeisiin.


title: Avantgarde Music

text: Levy-yhtiöllä on yksi tytäryhtiö, Wounded Love Records, joka on julkaissut Dolorianin ja Taaken albumeita.


title: American League Championship Series

text: American League Championship Series on ammattilaisbaseball-sarjan American Leaguen loppuottelusarja, joka on vuodesta 1969 lähtien ratkaissut ns. Liiga "pennantin" eli mestaruuden ja pääsyn World Seriesiin National Leaguen voittajaa vastaan. Aiemmin mestaruus ratkesi suoraan sarjaotteluiden perusteella. Vuoteen 1984 saakka voittaja ratkaistiin paras viidestä ja kaudesta 1985 lähtien paras seitsemästä -menetelmällä. Vuonna 1994 sarja jäi pelaamatta pelaajien lakon vuoksi.


title: American League Championship Series

text: 22. lokakuuta 2010 Texas Rangers otti ensimmäisen American Leaguen voittonsa voitettuaan New York Yankeesin sarjan kuudennessa ottelussa juoksuin 6–1.


title: Varjot menneisyydestä

text: Varjot menneisyydestä ("Out of the Past") on vuonna 1947 valmistunut film noir -elokuva, jonka ohjasi Jacques Tourneur. Pääosissa näyttelevät Robert Mitchum, Jane Greer ja Kirk Douglas.


title: Varjot menneisyydestä

text: Toisin kuin monissa muissa genren elokuvissa, tässä elokuvassa varjot eivät ole jatkuvasti keskeisessä osassa, vaan ohjaaja on säästänyt niiden käytön kohtauksiin joissa ilmaistaan voimakkaita tunteita. Elokuvan tapahtumat keskittyvät öiseen aikaan ja keinovaloon.


title: Varjot menneisyydestä

text: Elokuva valittiin vuonna 1991 Yhdysvaltojen kongressin kirjaston National Film Registryyn, johon kootaan esteettisesti, historiallisesti tai kulttuurisesti merkittäviä amerikkalaiselokuvia. "The New York Timesin" kriitikot valitsivat "Varjot menneisyydestä" vuonna 2004 yhdeksi kaikkien aikojen tuhannesta parhaasta elokuvasta maailmassa.


title: Carnage Records

text: Carnage Records oli puolalainen levy-yhtiö, jonka perusti Mariusz Kmiołek vuonna 1986.


title: Carnage Records

text: Levy-yhtiö julkaisi mm. yhtyeiden Vader, Demigod, Master's Hammer ja Christ Agony albumeita vuosina 1992–1994.


title: Teräsmies II

text: Teräsmies II () on vuonna 1980 ensi-iltansa saanut supersankarielokuva, joka perustuu Jerry Siegelin ja Joe Shusterin luomaan ja DC Comicsin sarjakuvissa seikkailevaan supersankariin Teräsmieheen. Elokuvan ohjasivat Richard Lester ja Richard Donner, joka ei kuitenkaan saanut mainintaa lopputeksteissä. Käsikirjoituksesta vastasivat Mario Puzo, David Newman ja Leslie Newman. Pääosissa näyttelevät Gene Hackman, Christopher Reeve ja Terence Stamp.


title: Teräsmies II

text: Elokuva sai ensi-iltansa Australiassa 4. joulukuuta 1980 ja viisi päivää myöhemmin Ranskassa ja Norjassa. Elokuvan tuotantomaista se sai ensiksi ensi-iltansa Britanniassa 19. huhtikuuta 1981 ja sitten Yhdysvalloissa 19. kesäkuuta 1981. Suomessa ensi-ilta oli 17. huhtikuuta 1981.


title: Teräsmies II

text: Vasta vuonna 2006 julkaistiin Richard Donnerin versio elokuvasta, joka sisältää 83 prosenttia eri materiaalia, muun muassa paljon kohtauksia Marlon Brandon esittämästä Jor-Elista. Näin ollen myös Brandon filmografiaan tuli yksi elokuva lisää hänen kuolemansa jälkeen. Richard Donner kuvasi kohtaukset ensimmäisen ja toisen Supermanin aikoihin, ja hänen versionsa on paikoin täysin erilainen kuin Lesterin versio.


title: Kleinin neliryhmä

text: Kleinin neliryhmä on pienin mahdollinen ei-syklinen ryhmä. Kleinin neliryhmän esitteli vuonna 1884 sen kehittäjä Felix Klein. Sen symbolina käytetään kirjainta "V", joka tulee saksan kielen sanasta Vierergruppe.


title: Kleinin neliryhmä

text: Kleinin neliryhmä on Abelin ryhmä, ja siinä kaikki alkiot itsensä kanssa yhdistettyinä tuottavat yksikköalkion. Kleinin neliryhmä voidaan muodostaa myös syklisen ryhmän formula_1 suorana summana itsensä kanssa: formula_2.


title: Kleinin neliryhmä

text: Jos Kleinin neliryhmän alkioille käytetään merkintöjä "1", "a", "b" ja "ab", niiden yhdistämisen tulokset ovat seuraavat:


title: Kleinin neliryhmä

text: Tasossa Kleinin ryhmä on neljäkkään sekä myös suorakulmion symmetriaryhmä. Tällöin ryhmän alkiot vastaavat seuraavia yhtenevyyskuvauksia: identiteetti, peilaus vaakasuoran akselin suhteen, peilaus pystysuoran akselin suhteen ja 180 asteen rotaatio.


title: Kleinin neliryhmä

text: Kolmiulotteisessa avaruudessa voidaan eri tavoin muodostaa kolme keskenään isomorfista symmetriaryhmää, jotka vastaavat Kleinin neliryhmää. Sellaisen muodostavat (kaikkiin näihin kuuluu lisäksi identiteetti yksikköalkiona):Kleinin neliryhmän muut alkiot yksikköalkiota lukuun ottamatta ovat keskenään vaihdettavissa: jokainen kuvaus, jossa kaksi tai kolme näistä vaihdetaan keskenään, on ryhmän automorfismi.


title: Kleinin neliryhmä

text: Kleinin neliryhmällä on triviaalien aliryhmiensä {1} ja V lisäksi kolme aliryhmää. Ne ovat {1,a},{1,b} ja {1,ab}.


title: Moskovan pasuunat

text: Moskovan pasuunat on metalliyhtye FM2000:n kolmas studioalbumi, joka julkaistiin lokakuussa 2006.


title: Moskovan pasuunat

text: Lokakuussa 2008 albumin julkaisi uudelleen Off Records. Uusintapainos sisältää "76100 Pieksämäki" -EP:n.


title: Moskovan pasuunat

text: Kaikki kappaleet säveltänyt, sanoittanut ja sovittanut FM2000, ellei toisin mainittu.


title: Pohjanharjus

text: Pohjanharjus ("Thymallus arcticus") harjusten suvun ("Thymallus") lohikala, jonka levinneisyys on eurooppalaista harjusta itäisempi ja ulottuu Siperiasta Pohjois-Amerikan pohjoisosiin.


title: Pohjanharjus

text: Pohjanharjus on sisävesikala, joka muodostaa parvia viileiden järvien ja jokien avovedessä ja yleensä nousee kutemaan pieniin, nopeasti virtaaviin kivisiin puroihin. Pohjanharjus syö poikasena eläinplanktonia ja kasvaessaan siirtyy hyönteistoukkiin, aikuisena myös pinnalta nappaamiinsa hyönteisiin. Myös pikkukalat, mäti, sopulit ja äyriäiset kelpaavat. Lisääntyvä pohjanharjus on tyypillisesti 30-40 cm:n pituinen, ennätysmitta on 76 cm.


title: Pohjanharjus

text: Pohjois-Amerikassa pohjanharjus esiintyy Jäämereen virtaavissa vesistöissä Hudsoninlahdelta länteen, Tyyneenmereen laskevissa vesissä Brittiläisestä Kolumbiasta pohjoiseen sekä myös etelään virtaavan Missourin vesistön latvoilla Montanassa. Lisäksi se elää pohjoisessa Siperiassa Jäämereen laskevissa vesissä.


title: Pohjanharjus

text: Lajin levinneisyys on aikemmin käsitetty vielä laajemmaksi, ja sen katsottiin käsittävän useita alalajeja, joita sittemmin on erotettu itsenäisiksi lajeiksi. Näitä ovat muiden muassa "Thymallus baicalensis", joka elää Siperian Baikaljärvessä ja sen lähijoissa, "Thymallus grubii" Itä-Aasiassa Tyyneenmereen laskevassa Amurin vesistössä Venäjän, Kiinan ja Mongolian alueilla sekä "Thymallus pallasii" itäisessä Siperiassa.


title: Prince Rupert

text: Prince Rupert on 12 815 (2006) asukkaan kaupunki Brittiläisessä Kolumbiassa, Kanadassa. Kaupungin muodostamalla metropolialueella asuu kaikkiaan 13 392 asukasta. Prince Rupert sijaitsee Kaiensaarella, Kanadan länsirannikolla, noin 770 kilometriä Vancouverista pohjoiseen. Prince Rupert on tärkeä satamakaupunki rahtiliikenteelle ja enenevässä määrin myös matkustajaliikenteelle. Satama on maailman kolmanneksi syvin ympärivuoden jäästä vapaista satamista. Satama on myös suosittu välietappi Alaskaan suuntautuville risteilyille.


title: Prince Rupert

text: Viimeisten vuosien aikana kaupungin väkiluku on ollut laskussa. Vuoden 1996 väestönlaskennassa kaupungissa oli 16 714 asukasta, vuonna 2001 14 643 asukasta ja 2006 enää 12 815 asukasta.


title: Prince Rupert

text: Arkeologisissa kaivauksissa on todettu nykyisen Brittiläisen Kolumbian luoteisrannalla olleen asutusta ainakin viimeisen 10 000 vuoden ajan. Prince Rupert sijaitsee Tsimshian First Nations -intiaanien aikaisemmin asuttamalla alueella. 1800-luvulla rannikolla sijaitsi useita lohenkäsittely- ja purkituslaitoksia, jotka hyödynsivät läheisten Skeena- ja Nassjoen keväistä kutuvaellusta. Lähialueilla sijaitsivat myös Port Essingtonin, Port Simpsonin ja Metlakatlan turkiskauppa-asemat. Alueen tärkeimpinä kulkuvälineinä toimivat höyrylaivat sekä siipiratasalukset. Kauan ennen eurooppalaisten saapumista Prince Rupertin seutu oli Pohjois-Amerikan tiheimmin asuttu alue Méxicosta pohjoiseen.


title: Prince Rupert

text: Vuonna 1903 Grand Trunk Pacific Railwayn johtaja Charles Melville Hays aloitti avustajineen matkan Kanadan länsirannikkoa pitkin. He etsivät parasta mahdollista päätepistettä mantereen ylittävälle rautatielle. He saapuivat 3. syyskuuta 1904 Kaiensaareelle ja löysivät 22,5 kilometriä pitkän luonnonsataman, joka oli yksi syvimmistä maailmassa. Rakentamalla rautetien ja sataman, reitistä muodostuisi lyhin reitti Itä-Aasiaan. Yhtiö onnistui hankkimaan vuonna 1905 valtiolta 40,5 neliökilometriä maata nykyisen kaupungin alueelta ja toiset 56,7 neliökilometriä vuonna 1909. Vuoden 1905 elokuussa yhtiö järjesti maanlaajuisen kilpailun uuden kaupungin nimeämiseksi. Kilpailun tuloksena nimeksi valittiin Prince Rupert, Hudson's Bay Companyn kuvernöörin, Pfalzin prinssi Ruprechtin () mukaan. Satamalaiturit, tiet ja muu infrastruktuuri rakennettiin vuosien 1907–1908 aikana ja kaupunkiin määriteltiin 2400 tonttia, jotka myytiin 25.–29. toukokuuta 1909 Vancouverissa järjestetyssä julkisessa huutokaupassa. Tapahtuma huomioitiin maailmanlaajuisesti. Tonttien myynti moninkertaisi Prince Rupertin väkiluvun nopeasti ja 10. maaliskuuta 1910 se sai kaupunkioikeudet. Saman vuoden toukokuussa kaupungissa järjestetiin ensimmäiset vaalit ja pormestariksi valittiin Alfred Stork. Ensimmäinen juna Winnipegistä Prince Rupertiin saapui 9. huhtikuuta 1914.


title: Prince Rupert

text: Kaupungin perustaja Charles Hays ei saanut nähdä perustamansa kaupungin kasvua. Hän oli palaamassa varainkeruumatkalta Euroopasta "RMS Titanicin" neitsytmatkalla, kun se 15. huhtikuuta 1912 törmäsi jäävuoreen ja upposi, vieden hänet mennessään.


title: Prince Rupert

text: Toisen maailmansodan aikana Prince Rupert oli tärkeä satama yhdysvaltalaisille ja kanadalaisille joukoille sekä materiaalille. Sodan aikana kaupunkiin rakennettiin arviolta 21 000 uutta rakennusta. Materiaalikuljetusta varten kaupunkiin päätettiin rakentaa 16. maaliskuuta 1942 tie eteläisestä Kanadasta. Tiestä muodostui myöhemmin "Skeena Highway", joka avattiin virallisesti 4. syyskuuta 1944.


title: Prince Rupert

text: Toisen maailmansodan jälkeistä lamaa Prince Rupertissa helpotti 1951 kaupungin lähelle rakennettu sellutehdas, joka oli tärkein työllistäjä alueella noin 50 vuoden ajan.


title: Prince Rupert

text: Prince Rupertin yhteydet paranivat 1960-luvulla. BC Ferries- ja Alaska Marine Highway -lauttayhtiöt aloittivat liikenteen kaupungista, ja Prince Rupertin lentoasema valmistui vuonna 1961. Prince Rupertin ensimmäinen syväsatama (Fairview Terminal) aloitti toimintansa vuonna 1977. Hiili- ja viljaterminaali aloitti toimintansa vuonna 1980. Risteilyalusterminaali avattiin liikenteelle 2004 ja konttiterminaalin rakennustyöt aloitettiin vuonna 2006.


title: Prince Rupert

text: BC Ferries -lauttayhtiö liikennöi Prince Rupertista Port Hardyyn ja Grahaminsaarella sijaitsevaan Skidegaten satamaan. Yhdysvaltalainen Alaska Marine Highway -lauttayhtiö liikennöi Prince Rupertista Washingtonissa sijaitsevaan Bellinghamiin ja lukuisiin kohteisiin Alaskassa. Useat Alaskaan matkalla olevat risteilyalukset pysähtyvät kaupungin satamassa. Vuonna 2008 kaupungissa vieraili noin 1000 risteilymatkailijaa.


title: Prince Rupert

text: Prince Rupertin lentoasema sijaitsee Digbysaarella, jonne on lauttayhteys Prince Rupertista. Air Canada Jazz ja Hawkair lentävät päivittäisiä vuoroja Vancouveriin, josta on lukuisia jatkoyhteyksiä.


title: Prince Rupert

text: VIA Rail liikennöi Skeena-matkustajajunaa Prince Rupertista Jasperiin, josta on vaihtomahdollisuus The Canadian -junaan, joka kulkee mantereen halki Torontosta Vancouveriin.


title: Prince Rupert

text: Prince Rupertin läpi kulkee Winnipegistä alkunsa saava Yellowhead Highway, joka jatkuu aina Grahaminsaarella sijaitsevaan Massetin kylään saakka.


title: Prince Rupert

text: Prince Rupert sijaitsee lauhkealla meri-ilmasto vyöhykkeellä (Köppenin ilmastoluokitus Cfb). Kaupunki on erittäin sateinen, keskimääräinen sademäärä vuodessa on 2 590 millimetriä ja ainakin jonkin verran sadetta saadaan 240 päivänä.


title: Britt Lundberg

text: Britt Lundberg (s. 19. huhtikuuta 1963) on ahvenanmaalainen poliitikko. Hänen puolueensa on Ahvenanmaan keskusta.


title: Britt Lundberg

text: Lundberg toimi vuosina 2005–2011 Ahvenanmaan maakuntahallituksen jäsenenä. Hän oli aluksi kansliaministeri, kunnes siirtyi koulutus- ja kulttuuriasioista vastaavaksi ministeriksi vuonna 2007. Hän oli myös maakuntahallituksen varapuheenjohtaja eli varamaaneuvos. Ennen siirtymistään maakuntahallituksen jäseneksi Lundberg toimi vuosina 1999–2004 Ahvenanmaan maakuntapäivien jäsenenä.


title: Britt Lundberg

text: Lundberg palasi maakuntapäivien jäseneksi syksyn 2011 vaalien jälkeen. Hän on maakuntapäivien puhemies, kanslianeuvoston puheenjohtaja ja puhemiesneuvoston puheenjohtaja.


title: Britt Lundberg

text: Lundberg on vaikuttanut myös Maarianhaminan kunnallispolitiikassa. Hän on toiminut vuosina 1995–2003 ja uudelleen vuodesta 2005 kaupunginvaltuuston jäsenenä sekä vuonna 2004 kaupunginhallituksen jäsenenä. Vuonna 2010 hän haki Maarianhaminan kaupunginjohtajan virkaa, mutta ei tullut valituksi.


title: Britt Lundberg

text: Hän oli ehdolla Euroopan parlamentin jäseneksi Suomen europarlamenttivaaleissa 2009. Ruotsalaisen kansanpuolueen ehdokaslistalla ollut Lundberg sai 9 582 ääntä, eikä tullut valituksi.


title: Britt Lundberg

text: Lundberg toimi Ahvenanmaan edustajana Pohjoismaiden neuvoston puheenjohtajana 2017– ja esti asemassaan suomen ja islannin ottamisen Neuvoston virallisiksi kieliksi.


title: Britt Lundberg

text: Lundberg on naimisissa ja hänellä on kolme lasta. Ennen siirtymistään kokopäiväiseksi poliitikoksi vuonna 1999 hän työskenteli opettajana. Hän on koulutukseltaan kasvatustieteen maisteri.


title: Koron kieli

text: Koro on tiibetiläis-burmalainen kieli, joka on löydetty 2008. Sillä on Itä-Kamengin alueella Intian Arunachal Pradeshissa noin 800–1 200 puhujaa. Puhujissa on vain vähän alle 20-vuotiaita. He elävät Aka (Hruso) -kansan keskuudessa, mutta kieli on vain etäisesti sukua muiden puhumalle kielelle, sillä siinä on omat sanat lukusanoille, ruumiinjäsenille ja muulle perussanastolle. Vaikka se muistuttaa tania, jota puhutaan idempänä, se näyttäisi olevan oma haaransa tiibetiläis-burmalaisissa kielissä.


title: Koron kieli

text: Koron löysi kielitieteilijöiden ryhmä, johon kuuluivat David Harrison, Gregory Anderson ja Ganesh Murmu heidän dokumentoidessaan kahta hruso-kieltä (Aka ja Miji) National Geographicin "Enduring Voices" -hankkeen puitteissa. Heille oli sanottu, että se on aka-kielen murre, mutta ilmeni, että se poikkesi siitä hyvin paljon.


title: Peter Taylor (jalkapalloilija, 1953)

text: Peter John Taylor (s. 3. tammikuuta 1953 Southend-on-Sea) on englantilainen jalkapallovalmentaja ja entinen jalkapalloilija. Hän toimii Englannin kakkosliigassa pelaavan Bradford Cityn päävalmentajana.


title: Peter Taylor (jalkapalloilija, 1953)

text: Laitahyökkääjänä pelannut Taylor edusti urallaan Southend Unitedia, Crystal Palacea, Tottenhamia, Leyton Orientia ja Oldhamia. Hän pelasi myös Englannin maajoukkueessa neljä maaottelua 1976.


title: Peter Taylor (jalkapalloilija, 1953)

text: Pelaajauran jälkeen Taylor on valmentanut muun muassa Hull Cityä, Gillinghamia, Leicester Cityä, Southend Unitedia ja Crystal Palacea. Hän on valmentanut myös Englannin alle 21-vuotiaiden maajoukkuetta vuosina 1996–1999 ja 2004–2007. Taylor toimi Leicesterissä ollessaan väliaikaisena A-maajoukkueen päävalmentajana yhdessä ottelussa vuonna 2000.


title: Private Eyes

text: Private Eyes on yhdysvaltalaisen rock-kitaristi Tommy Bolinin toinen ja viimeiseksi jäänyt sooloalbumi. Toisin kuin hänen ensimmäisellä soololevyllään "Teaserillä", "Private Eyesillä" ja sitä seuranneella kiertueella soitti sessiomuusikoiden sijaan Bolinin ympärilleen kokoama yhtye. "Private Eyes" äänitettiin kesällä 1976 ja julkaistiin saman vuoden lokakuussa, eli pian Bolinin aiemman yhtyeen Deep Purplen hajoamisen jälkeen. Albumi jäi Bolinin viimeiseksi, sillä hän kuoli huumeiden yliannostukseen albumin promootiokiertueella, jolla hänen yhtyeensä esiintyi Jeff Beckin lämmittelijänä.


title: Piriläntie

text: Piriläntie on noin kahden kilometrin pituinen yhdystie Kempeleessä. Tie lähtee seututieltä 816 Sarkkirannan kiertoliittymästä, ja päättyy Paiturissa seututien 847 liikennevaloristeykseen. Tie oli 1950-luvun alkuun saakka Kempeleen yksi pääteistä, joka kulki Kempeleen kirkon seudun kautta Ouluun vanhan Pohjanmaan rantatien linjausta mukaillen. Tie aikoinaan on ollut myös osa vanhaa Nelostietä.


title: Piriläntie

text: Tienumero 8154 on merkitty tienumero-opasteeseen ainoastaan Sarkkirannan kiertoliittymästä alkavan tien alussa.


title: Piriläntie

text: Tie on päällystetty koko matkalta. Vieressä kulkee koko matkalla kevyen liikenteen väylä.


title: Piriläntie

text: Piriläntien varrella sijaitsevat muun muassa Oulun seudun ammattiopiston luonnonvara-alan yksikkö, ja Pyhän Kolminaisuuden kirkko. Tien läheisyydessä sijaitsee myös Kempeleen koulukeskus, Kempeleen vanha kirkko, ja Kirkonmäki joka on yksi Suomen valtakunnallisesti merkittävistä kulttuuriympäristöistä.


title: Piriläntie

text: Piriläntie on nykyisin osa Vehmaan ja Tornion välistä Pohjanlahden rantatie-matkailutietä.


title: Jukajoen ruukki

text: Jukajoen ruukki toimi Pohjois-Karjalassa Kontiolahden Kontiomäellä Kangasveteen laskevan Jukajoen varrella vuosina 1860–1865. Ruukin perusti Johan Lukkarinen 1860 ja se sai toimiluvan 1862. Ruukki valmisti kankirautaa ja lisäksi rautatuotteita kuten lapioita ja ankkureita.


title: Jukajoen ruukki

text: Jukajoen ruukin jäänteitä on säilynyt Jukajoen molemmilla rannoilla. Ruukin kohdalla joen poikki kulkee kivistä ja maasta rakennettu pato joka kääntyy joen itärannalla kaakkoon jatkuen metsän sisään. Padon läpi kulkee vanha uittoränni tai voimakanava. Jukajoen itärannalla on maakumpu ja joitain rakenteiden jäännöksiä; länsirannalla on taas lohkotuista kivistä ladottuja rivejä jotka saattavat olla rakennuksen perustuksia. Noin 200 metriä entiseltä ruukin paikalta pohjoiseen sijaitsee vanha luonnonkivistä ladottu korkea pato ja myllyn rauniot.


title: Kedirin kuningaskunta

text: Kedirin kuningaskunta, alun perin "Panjalu" oli hindulais-buddhalainen kuningaskunta Kaakkois-Aasiassa Itä-Jaavalla 1045-1221. Laajimmillaan se käsitti nykyisestä Indonesiasta Keski- ja Itä-Jaavan, Borneon etelä- ja lounaisrannikot, Pienet Sundasaaret, Molukit ja Sulawesin eteläkärjet sekä nykyisen Itä-Timorin.


title: Kedirin kuningaskunta

text: Kedirin kuningaskunta syntyi, kun Kahuripanin (entisen Mataramin) kuningas Airlangga jakoi valtakuntansa kahden poikansa kesken. Toinen sai Panjalun, jota myöhemmin nimitettiin Kediriksi sen pääkaupungin mukaan, ja toinen sai Janggalan. Kediriin kuuluivat valtakunnan länsiosat ja Janggalaan sen itäosat.


title: Kedirin kuningaskunta

text: Janggala ei säilynyt itsenäisenä pitkään, sillä jo 1117 Kedirin kuningas Kamesvara nai Janggalan prinsessan ja yhdisti valtakunnat.


title: Kedirin kuningaskunta

text: Kuningas Joyoboyon hallituskautta 1135–1157 pidetään klassisen jaavankielisen kirjallisuuden kulta-aikana. Joyoboyon kerrotaan myös ennustaneen, että Indonesiaa hallitsisi ensin valkoinen rotu pitkän aikaa, sitten keltainen rotu lyhyen ajanjakson, minkä jälkeen Indonesia olisi itsenäinen.


title: Kedirin kuningaskunta

text: 1221 Ken Arok, joka hallitsi Kedirille kuuluvaa Tumapelin kaupunkia, voitti Kedirin kuninkaan Kertayan Genterin taistelussa.


title: Vuorinen

text: Vuorinen (myös Wuorinen) on suomalainen sukunimi. Tunnettuja Vuorisia ja Wuorisia ovat:


title: Steve McCarthy

text:
Steve McCarthy (s. 3. helmikuuta 1981 Trail, Brittiläinen Kolumbia, Kanada) on kanadalainen jääkiekkopuolustaja. Hän on pelannut aiemmin yhteensä 302 NHL-ottelua tehoin 17+38=55. Jäähyminuutteja tuli 168. McCarthyn vahvuudet ovat syöttämisessä ja luistelussa.
McCarthy pelasi kauden 1996–1997 kotikaupungissaan BCHL-joukkue Trail Smoke Eatersissä. Hän teki puolustajaksi kovat tehot 25+52=77 ja pelasi kauden aikana kaksi ottelua WHL-joukkue Edmonton Icessäkin. McCarthy pelasi siellä kuitenkin tulokaskautensa kaudella 1997–1998, jolloin hän teki 58 ottelussa tehot 11+29=40. Hän oli Icen tehokkain puolustaja. Edmonton Ice muutti vuonna 1998 Kootenayhyn, jolloin joukkueesta tuli Kootenay Ice. Kaudella 1998–1999 McCarthy paransi tehojaan tehdessä 57 ottelussa tehot 19+33=52. Hän oli Icen tehokkain puolustaja ja joukkueen sisäisen pistepörssin kolmas Mike Greenin ja Jaroslav Svobodan jälkeen. Chicago Blackhawks varasi McCarthyn ensimmäisellä kierroksella koko varaustilaisuuden 23. pelaajana kesällä .


title: Steve McCarthy

text: Heti varauskesänään 1999 McCarthy teki tulokassopimuksen Chicago Blackhawksin kanssa. Hän pelasi joukkueessa viisi NHL-runkosarjaottelua tehoin 1+1=2, kunnes McCarthy palasi kehittymään Kootenay Iceen lokakuussa 1999. Hän teki WHL:n runkosarjassa 37 ottelussa tehot 13+23=36, joilla McCarthy oli joukkueensa tehokkain puolustaja. Hän voitti WHL:n mestaruuden ja valittiin kauden päätteeksi liigan itäisen konferenssin ensimmäiseen tähdistökentälliseen. McCarthyltä jäi kuitenkin kevään 2000 pudotuspelit ja Memorial Cup-turnaus väliin, kun hän loukkasi olkapäänsä runkosarjan lopulla maaliskuussa 2000. McCarthy pelasi tulokaskautensa NHL:ssä kaudella 2000–2001. Hän aloitti kautensa Blackhawksin farmijoukkue Norfolk Admiralsissa, AHL:ssä, kunnes McCarthy nostettiin Blackhawksin NHL-kokoonpanoon seitsemän AHL-ottelun jälkeen. Hän teki NHL:ssä 44 ottelussa tehot 0+5=5. Kaudella 2001–2002 McCarthy pelasi NHL:n puolella vain kolme ottelua. Hän pelasi kauden lähinnä Admiralsissa, jossa McCarthy oli joukkueen toiseksi tehokkain puolustaja Nolan Baumgartnerin jälkeen tehoilla 7+21=28.


title: Steve McCarthy

text: McCarthy haki pelituntumaa farmista vielä neljännelläkin kaudellaan 2002–2003 Blackhawksin organisaatiossa. Hän aloitti kauden Admiralsissa, mutta kauden mittaan MCarthy nousi sieltä Blackhawksiin ja hän pelasi NHL:n runkosarjassa 57 ottelua tehoin 1+4=5. Farmin puolella McCarthy pelasi 19 runkosarjaottelua, mutta hän vahvisti Admiralsia myös AHL:n pudotuspeleissä 2003. Kaudella 2003–2004 McCarthy murtautui Blackhawksin NHL-kokoonpanoon, mutta hänen kautensa päättyi jo 25 ottelun jälkeen vaikeaan nivusvammaan marraskuussa 2003. McCarthy ehti kerätä pelaamissaan otteluissa tehot 1+3=4. Hän oli kokonaan pelaamatta .


title: Steve McCarthy

text: Nivusvammansa jälkeen McCarthy nähtiin seuraavan kerran peleissä kaudella 2005–2006. Hänet kaupattiin elokuussa 2005 Vancouver Canucksiin vaihdossa kolmannen kierroksen varausvuoroon kesälle . Ensimmäistä kokonaista ja ehjää NHL-kautta pelannut McCarthy kaupattiin rumkosarjan lopulla maaliskuussa 2006 Atlanta Thrashersiin vaihdossa neljännen kierroksen varausvuoroon kesälle 2007. Yhteensä hän teki kauden aikana 67 ottelussa tehot 9+7=16. McCarthy teki yhden kauden maaiennätyksensä, mutta tehot hänelle olivat yhden kauden piste-ennätys seuraavan kauden 2006–2007 tehojen 4+12=16 kanssa. McCarthy pelasi Thrashersissa reilut kaksi kautta, kunnes hän teki kesäkuussa 2008 yksivuotisen sopimuksen KHL-joukkue Salavat Julajev Ufan kanssa. McCarthyn peliaika jäi joukkueessa melko pieneksi ja hän pelasi KHL:n runkosarjassa vain 18 ilman tehopisteitä. McCarthy edusti joukkuetta myös viidessä Champions Hockey Leaguen ottelussa antaen yhden syöttöpisteen.


title: Steve McCarthy

text: Kaudeksi 2009–2010 McCarthy palasi Pohjois-Amerikkaan. Hän teki heinäkuussa 2009 yksivuotisen sopimuksen Anaheim Ducksin kanssa, mutta McCarthy kaupattiin jo ennen kauden alkua takaisin Atlanta Thrashersin organisaatioon syyskuussa. Hän kuitenkin pelasi kaikki ottelunsa AHL-joukkue Chicago Wolvesissa, jossa McCarthy teki 25 ottelussa tehot 2+5=7. Hänen kautensa meni pilalle polvivamman takia.


title: Steve McCarthy

text: Lokakuussa 2010 McCarthy teki vuoden mittaisen sopimuksen SM-liigajoukkue TPS:n kanssa. Hänet hankittiin paikkaamaan avainpuolustajien Miika Huczkowskin ja Garrett Raboinin pitkäaikaiset loukkaantumiset. McCarthy pelasi runkosarjassa 32 ottelua ilman tehopisteitä ja hän keräsi 81 jäähyminuuttia. McCarthyn kausi päättyi kuitenkin olkapäävammaan tammikuussa 2011.


title: Steve McCarthy

text: TPS:sta McCarthy siirtyi Sveitsin pääsarjan ZSC Lionsiin, jossa oli voittamassa keväällä 2012 Sveitsin-mestaruutta. McCarthy teki mestaruuden ratkaisseen maalin viimeisen finaaliottelun loppuhetkillä. Sveitsistä McCarthy siirtyi seuraavaksi kaudeksi AHL:n Abbotsford Heatiin, josta palasi kuitenkin ZSC Lionsiin tammikuussa 2013 pelattuaan AHL:ssä 30 ottelua.


title: Steve McCarthy

text:
McCarthy pelasi alle 20-vuotiaiden MM-kilpailuissa vuosina 2000 ja 2001, jotka molemmat päättyivät pronssiin. Vuoden 2001 turnauksessa hän oli Kanadan kapteeni.
Steve on naimisissa Melissa McCarthyn kanssa.


title: Kamidana

text: Kamidana (, ”kamialttari”) on japanilaisissa kodeissa pidettävä šintolaisten "kamien" palvontaan tarkoitettu alttari. Alttarilla voidaan pitää esimerkiksi amuletteja tai se voi olla tarkoitettu osiin jaetulle kamille ("bunrei", katso artikkeli "kanjō").


title: Kamidana

text: Kamidanan käyttäminen ei itsessään ole erityisen vanha tapa, vaikka se on nykyisin tärkeä elementti jokapäiväisessä šintolaisuudessa. Heian-kauden loppupuolella esi-isien henkien palvonta annettiin buddhalaisuuden tehtäväksi, ja palvonta tapahtui siten buddhalaisilla kotialttareilla ("butsudan"). Keskiajalta lähtien kamidana-alttareita alettiin kuitenkin käyttää osiin jaettujen kamien pyhittämiseksi erityisesti Isen pyhäkön kultin vaikutuksesta. Tapa yleistyi Edo-kaudella ja levisi yksityistalouksiin. Kamidanat eivät välttämättä kuitenkaan liity pyhäkköšintolaisuuteen, vaan niiden kohteet ja siten myös nimet voivat vaihdella; jos alttari on esimerkiksi omistettu Ebisu-kamille, sitä voidaan kutsua nimellä "Ebisu-dana".


title: Siiri Siegberg

text: Siiri Siegberg (12. helmikuuta 1890 Hämeenlinna – 4. heinäkuuta 1940) oli suomalainen kirjallisuuden suomentaja ja sanakirjan tekijä.


title: Siiri Siegberg

text: Siegbergin vanhemmat olivat Alku Arthur Johannes Siegberg ja Hanna Sulamith Victoria Dahlgren.


title: Siiri Siegberg

text: Siegbergin vuonna 1925 toimittamasta "Suomalais-saksalaisesta pienoissanakirjasta" otettiin 17. painosta vuoteen 1961 mennessä. Siegberg suomensi lisäksi erityisesti norjalaista kaunokirjallisuutta. Hän suomensi myös Thomas Mannin romaanin "Buddenbrookit".


title: Myyntiprosessi

text: Myyntiprosessi on tapa kuljettaa asiakasta tiettyjen vaiheiden läpi kohti tilausta. Myyntiprosessi on merkityksellinen sekä asiakkaalle, että myyjälle. Kun molemmilla osapuolilla on sama käsitys siitä, mitä tehdään missäkin vaiheessa, on osapuolilla mahdollisuus tehdä oma osuutensa oikea-aikaisesti ja laadukkaasti tähdäten mahdollisimman hyvään lopputulokseen kummankin osapuolen kannalta.


title: Myyntiprosessi

text: Myyntiprosessin tavanomaisia vaiheita voivat olla esimerkiksi seuraavat vaiheet.


title: Myyntiprosessi

text: Jokainen yritys suunnittelee oman myyntiprosessinsa omista lähtökohdistaan ja tarpeistaan. Joissakin tapauksissa myyntiprosessi kestää kuukausia, joissakin tapauksissa koko prosessi käydään läpi yhden asiakaskäynnin aikana.


title: Myyntiprosessi

text: Riippuen asiakkaiden tarpeista ja myytävistä ratkaisuista, voidaan prosessiin sisällyttää esim. koekäyttö, tarjouksen esittely johdolle jne.


title: Myyntiprosessi

text: Myyntiprosessi auttaa myös myyjää hahmottamaan kaupankäynnin tilannetta ja tekemään oikeita asioita oikeaan aikaan.


title: Myyntiprosessi

text: Koska myyntiprosessi on yleensä kallis, on tärkeää tehdä päätös myyntiprosessin aloittamisesta. Kvalifiointi on tällöin avainasemassa. Mikäli kvalifiointi ei anna suotuisaa tulosta, myyntiprosessia ei ole syytä käynnistää.


title: Myyntiprosessi

text: Kaikki myyntiprosessissa mukana olevat myyntimahdollisuudet muodostavat "myyntiputken".


title: Liikuntahalli

text: Liikuntahalli tai urheiluhalli on halli, jossa voi harrastaa liikuntaa. Liikuntahallissa voi olla juoksuratoja, kuntosali, pelikenttä, telinevoimistelurata tai tekonurmea, jossa pystyy pelaamaan esimerkiksi jalkapalloa tai muita pallopelejä. Hallin tarkoitus on ensisijaisesti suojata sisällään tapahtuvaa toimintaa sään ja muiden ulko-olosuhteiden vaihtelulta.


title: Acasta-luokka (hävittäjä)

text: Acasta-luokka oli Britannian Kuninkaallisen laivaston hävittäjäluokka, johon kuuluivat vuosien 1911-1912 laivasto-ohjelmassa tilatut 20 alusta. Luokka nimettiin uudelleen lokakuussa 1913 K-luokaksi, jolloin osalle aluksista varattiin K-kirjaimella alkavat nimet. Varattuja nimiä ei kuitenkaan koskaan otettu virallisesti käyttöön. Alukset palvelivat ensimmäisessä maailmansodassa, jolloin seitsemän aluksista tuhoutui. Jäljelle jääneet myytiin romutettavaksi pian sodan päätyttyä.


title: Acasta-luokka (hävittäjä)

text:
Acasta-luokan alukset olivat suurempia ja raskaammin aseistettuja kuin edeltäneet Acorn- ja Acheron-luokkien alukset. Niiden uppouma oli lisääntynyt lähes 25 prosenttia ja aiemmin käytetyt erikaliiperiset tykit oli korvattu nelituumaisilla. Lisäksi aiemmin käytössä ollut nelituumainen käytti kartussilaukauksia. Tykit asennettiin etukannelle ja kummallekin laidalle torpedoputkien etupuolelle.
Aluksilla oli kolme savuhormia, joista etummainen oli pitkä ja kapea, toinen lyhyt ja paksu ja kolmas saman mittainen kuin toinen, mutta ohuempi. Etummainen torpedoputki oli asennettu kahden taaimman savuhormin väliin.


title: Acasta-luokka (hävittäjä)

text: Luokan aluksista kaksitoista oli Amiraliteetin suunnittelemia standardialuksia ja loput kahdeksan valmistajien modifioimia.


title: Acasta-luokka (hävittäjä)

text: Ensimmäisen maailmansodan alusta vuoden 1916 puoleen väliin luokan alukset palvelivat Suuren laivaston 4. Hävittäjälaivueessa, jonk laivueenjohtajana oli "HMS Swift". Skagerrakin taistelussa laivueen johtajana oli Faulknor-luokan "HMS Tipperary", jolloin neljä luokan alusta tuhoutui ja yksi vaurioitui pahoin. Taistelun jälkeen luokan alukset siirrettiin Humberiin ja edelleen vuoden lopulla Portsmouthiin, kunnes ne hajaantuivat 6. Hävittäjälaivueeseen, Doverin partio-osastoon ja Devonportiin. Kaikki jäljellä olleet alukset romutettiin 1921.


title: American League

text: American League of Professional Baseball Clubs, tai yksinkertaisesti American League (AL), on toinen kahdesta liigasta, jotka muodostavat Major League Baseballin Yhdysvalloissa ja Kanadassa. Se kehittyi Western leaguesta, suurten järvien alueella toimineesta ns. minor leaguesta, ja sai lopulta Major League aseman. Liigaa kutsutaan usein lempinimellä Junior Circuit, koska se nostettiin Major League asemaan vuonna 1901, 25 vuotta National Leaguen ("Senior Circuit") muodostamisen jälkeen. American Leaguen mestari pelaa World Series -sarjan National Leaguen mestaria vastaan kauden päätteeksi. Vuoden 2018 jälkeen American League joukkueet ovat voittaneet 66 World Seriesiä kaikkiaan 114:stä vuodesta 1903, ja 27 näistä on ottanut New York Yankees. Yankees on voittanut 40 American Leaguen mestaruutta, eniten liigan historiassa, jonka jälkeen tulevat Oakland Athletics (15) ja Boston Red Sox (14). Liigan hallitseva mestari on Boston Red Sox, joka voitti kaudella 2018, voittaen myös World Seriesin.Vuodesta 1969 lähtien liigamestaruus on ratkaistu loppuottelusarjalla.


title: Myyntiputki

text: Myyntiputki () visualisoi teoreettisen asiakaspolun ensitapaamisesta aina ostopäätökseen saakka. Myyntiputki kuvaa asiakasprospektien arvon ajan funktiona. Myyntiputken aika-akseli jaksotetaan usein myyntiprosessin tai asiakaspolun vaiheiden mukaan.


title: Myyntiputki

text: Myyntiputken hallinnalla viitataan myynnin johdon tehtäviin, joilla pyritään:


title: Myyntiputki

text: Useimmat CRM-järjestelmät sisältävät työkaluja myyntiputken hallintaan ja visualisointiin. Kehittyneisiin CRM-järjestelmiin on myös liitettävissä erillisiä työkaluja helpottamaan myyntiputken analysointia.


title: Jukka Alihanka

text: Jukka Johannes Mauri Alihanka (16. marraskuuta 1949 Hartola – 21. marraskuuta 2013 Naantali) oli suomalainen lääketieteen tohtori, arvostettu ja tunnettu unitutkija sekä sanoittaja ja säveltäjä. Hän oli Suomen johtavia unettomuuden tutkijoita ja uniongelmista kärsivien auttajana tunnettu lääkäri.


title: Jukka Alihanka

text: Jukka Alihanka syntyi Hartolassa 16. marraskuuta 1949. Hänen ollessaan vielä lapsi heidän perheensä muutti Turun ja Porin läänin Koskelle. Alihanka kirjoitti ylioppilaaksi vuonna 1968 Kosken lukiosta ja sai opiskelupaikan Turun yliopiston lääketieteellisestä tiedekunnasta.


title: Jukka Alihanka

text: Vuonna 1982 Alihanka väitteli lääketieteen tohtoriksi ja työskenteli TYKS:ssä vuoteen 1990 asti. Hän toimi sittemmin lääkärinä myös muun muassa Turun Mehiläisessä vuoteen 2000 saakka sekä muilla yksityisillä lääkäriasemilla ja Turun A-klinikalla sekä Turun yliopistolla tutkijana.


title: Jukka Alihanka

text: Alihanka oli unitutkija ja hänen klinikkansa Uniklinikka Li toimi Turussa vuodesta 1983. Alihanka oli mukana kehittämässä SCSB-unipatjamenetelmää. Hänen mukaansa unettomuuden hoidon perusongelmana on se, että sitä on aiemmin hoidettu psyykkisenä sairautena. Sosiaali- ja terveysalan lupa- ja valvontavirasto Valvira rajoitti vain muutama viikko ennen Alihangan kuolemaa Iltalehden ja Helsingin Sanomissa julkaistun muistokirjoituksen mukaan Alihangan lääkärinoikeuksia niin, ettei tämä saanut määrätä mitään lääkkeitä toimitettavaksi apteekista. Valviran lakimiehen Iltalehdelle kertoman mukaan syynä tähän oli epäily siitä, että Alihanka olisi määrännyt epäasianmukaisin perustein potilaille suuria määriä keskushermostoon vaikuttavia lääkkeitä, lisäksi lakimiehen mukaan oli syytä epäillä hänen määränneen potilaille suurempia annoksia lääkkeitä kuin mitä on lääketieteellisesti perusteltavissa. Alihanka ei kuitenkaan menettänyt muutoin lääkärinlupaansa eikä hänen toimiaan ehditty todeta epäasianmukaisiksi tai tutkia loppuun ennen hänen kuolemaansa. Lääkkeiden määräämistä koskeva rajoitus olisi ollut voimassa vuoden 2014 loppuun saakka.


title: Jukka Alihanka

text: Alihangan sanoittamia tai säveltämiä kappaleita ovat esittäneet muun muassa Tuula Amberla, Matti ja Teppo, Rainer Friman, Jussi Rainio ja Anna Hanski. Eräs hänen kuuluisimmista sävellyksistään ja sanoituksistaan on Amberlan levyttämä ”Lulu”. Muita hänen säveltämiään tai sanoittamiaan kappaleita ovat muun muassa kappaleet ”Kotiviini”, ”Virta vie” ja ”Liian paljon kyyneleitä”. Alihanka sävelsi musiikkia myös elokuviin ja näytelmiin. Hänet palkittiin Jussi-patsaalla Juha Tapanisen elokuvaan "Iskelmäprinssi" (1991) kirjoittamastaan musiikista.


title: Jukka Alihanka

text: Jukka Alihanka levytti myös salanimellä Susi-Artturi ja hänen tämän niminen albuminsa julkaistiin vuonna 1987. Levyn kappaleita ovat muun muassa ”Yksinäinen mopomies” ja ”Koirani koskessa ui”.


title: Jukka Alihanka

text: Jukka Alihanka kuoli vaikean ja pitkällisen sairauden seurauksena Naantalissa 64-vuotiaana marraskuussa vuonna 2013.


title: Jukka Alihanka

text: Jukka Alihanka osallistui Helsingin Sanomissa julkaistun muistokirjoituksen mukaan ns. Ulvilan surman ensimmäiselle käsittelykierrokselle, puolustuksen todistajana käräjä- ja hovioikeudessa, voimatta kuitenkaan osallistua tapauksen toiselle käsittelykierrokselle.


title: Vasta kohta

text: Vasta kohta on rap-artisti Matinpojan 13. lokakuuta 2010 julkaistu ensimmäinen studioalbumi. Sen julkaisi Yellowmic Records. Albumin ensimmäiset näytekappaleet, "Meillä" ja "Kunnon poika", julkaistiin keväällä 2010. Kappaleesta "Ku sä leijut siel" on julkaistu musiikkivideo. Levystä on tehty myös teaseri.


title: Tanskan alueet

text: Tanskan alueet () ovat Tanskan aluehallinnon laajimpia yksiköitä. Ne syntyivät 1. tammikuuta 2007 voimaan astuneen Tanskan kuntauudistuksen yhteydessä, jolloin koko Tanskan aluehallinto uudelleenorganisoitiin korvaamalla entiset 16 lääniä () nykyisillä viidellä alueella. Samalla myös kuntien määrä väheni 271 kunnasta 98 kuntaan.


title: Myyntiennuste

text: Myyntiennusteella yritys pyrkii arvioimaan tulevia tilauksia ja kassavirtaa. Myynnin ennustamisessa on useita erilaisia tapoja kuten


title: Myyntiennuste

text: Projektimyynnissä (eli myyntiprosessi on useita viikkoja ja sisältää erilaisia vaiheita) myyntiputki on luonnollinen tapa tuottaa myyntiennuste. Menneisyyteen katsominen (esim. viime vuoden tiedot) ei ole välttämättä oikea tapa, koska myyntiputkessa ovat nimenomaan ne myyntimahdollisuudet, joista kaupaa voi syntyä. Jos myyntiputki on tyhjä, on kauppojen saaminenkin miltei mahdotonta.


title: Myyntiennuste

text: Tulevien tilausten ennustamisessa on käytössä kaksi päämenetelmää.


title: Myyntiennuste

text: Myyntiprosessiin sidottu myyntiennuste


title: Myyntiennuste

text: Myyntiprosessiin sidottu myyntiennuste käyttää kaupan todennäköisyyttä arvioitaessa tulevaa myyntiä. Jokaisella vaiheella (esim. Tarjousvaihe) on oma todennäköisyytensä, jolla kaupan arvoa painotetaan. Jos esim. tarjousvaiheen todennäköisyys on 30 %, se tarkoittaa, että kaikista tehdyistä tarjouksista 30% päätyy tilaukseksi ja 70 prosenttia hävitään kilpailijoille tai kaupat eivät jostakin syystä toteudu ollenkaan.


title: Eiichi Negishi

text: Eiichi Negishi (, s. 14. kesäkuuta 1935) on japanilainen kemisti, joka palkittiin Nobelin kemianpalkinnolla lokakuussa 2010 Richard F. Heckin ja Akira Suzukin kanssa palladiumin käyttöä ristikytkentäreaktioiden katalyyttinä koskevista tutkimuksista.


title: Visuaalinen lukutaito

text: Visuaalinen lukutaito tarkoittaa taitoja ja sellaisten käsitteiden hallintaa, joita tarvitaan, jotta voidaan kokonaisvaltaisesti ymmärtää visuaalista kulttuuria. Visuaalista lukutaitoa voidaan pitää kuvallista lukutaitoa laajempana käsitteenä. Visuaalinen lukutaito sisältää kuvallisen alueen lisäksi koko visuaalisen ympäristön, kuten esimerkiksi muodin, teollisen muotoilun, arkkitehtuurin ja katukuvan sekä erilaiset visuaaliset mediat ja mainonnan. Visuaalisella lukutaidolla voidaan viitata myös taitoihin ja tietämykseen, joita edellytetään, jotta olisi mahdollista ymmärtää visuaalisesti välitettyjä viestejä kuten esimerkiksi liikennemerkkejä tai muita symboleja. Visuaalinen lukutaito perustuu laajalle ”teksti”-käsitykselle, jonka mukaan myös kuvista, audiovisuaalisista esityksistä tai vaikkapa rakennetusta ympäristöstä voidaan lukea esiin erilaisia merkityksiä. Vaikka nykyaikana puhutaan kulttuurin vahvasta visualisoitumisesta ja kuvallisesta käänteestä, visuaalista lukutaitoa on tarvittu ja käytetty kautta aikojen. Kalliomaalausten merkityksiä ymmärtääkseen on niiden tulkitsija tarvinnut juuri visuaalista lukutaitoa.


title: Visuaalinen lukutaito

text: Visuaalisen lukutaidon kehitys alkaa varhaislapsuudessa, kun lapsi alkaa liittää näkemäänsä merkityksiä, joista vahvimmat ovat visuaalisia. Myöhemmin kieli ja visuaalinen lukutaito alkavat kehittyä rinnakkain eivätkä ne erotu toisistaan missään vaiheessa. Länsimainen kulttuuri korostaa kirjallista lukutaitoa. Reijo Kupiainen on todennut, että ensimmäinen oppimamme lukutaito on kuitenkin visuaalista. Vaikka visuaalisten viestien vastaanottaminen ei aina vaadikaan minkään tietyn merkkijärjestelmän varsinaista opettelua, ei kyky ymmärtää esimerkiksi valokuvia tai televisio-ohjelmia ole sisäsyntyistä. Katsomisen tavat ja kuvan esittämisen konventiot opimme elämämme aikana usein osana muita arkipäivän taitoja. Visuaalisen esittämisen ja katsomisen tavat ovat myös kulttuurisidonnaisia. Tämän vuoksi länsimaisiin (usein lähinnä yhdysvaltalaisiin) elokuviin ja televisio-ohjelmiin tottuneen saattaa olla hankalaa seurata esimerkiksi eteläamerikkalaisia televisiosarjoja tai intialaisia elokuvia. Kuvallisen kerronnan ymmärtäminen on osa visuaalista lukutaitoa ja se vaatii harjoittelua ja kerronnan tapoihin totuttelua.


title: Visuaalinen lukutaito

text: Visuaaliseen lukutaitoon alettiin kiinnittää tarkempaa huomiota 1960-luvulla, jolloin Yhdysvalloissa perustettiin International Visual Literary Association (IVLA). Järjestö on ottanut huomioon visuaalisen lukutaidon moninaisuuden ja koonnut yhteen useiden alojen asiantuntijoita. Tästä esimerkkejä ovat psykologit, sosiologit, taiteilijat, informaatikot, graafikot ja opettajat. Suomessa keskustelu alkoi 1980-luvulla, mutta aiheeseen liittyvä tutkimus on jäänyt vähemmälle. Visuaalinen lukutaito on usein jäänyt medialukutaidon käsitteen alle.


title: Visuaalinen lukutaito

text: Sen lisäksi että visuaalinen lukutaito edesauttaa ymmärtämään visuaalisesti välittyvää informaatiota, voidaan ajatella, että visuaaliseen lukutaitoon kuuluu myös ymmärrys siitä, että myös visuaalinen on (lähes) aina jonkun tuottamaa ja tällä jollakin on tietty viesti, jonka hän haluaisi välittää ja tietyt tarkoitusperät tämän viestin välittämiseen. Toisaalta jälkistrukturalistinen ranskalainen filosofia on kyseenalaistanut tekijän tuottamien ”viestien” välittymisen katsojalle tai vastaanottajalle. Roland Barthesin teos "Tekijän kuolema – Tekstin syntymä" on avannut käsityksiä, joissa tekstin lukija – oli hän sitten visuaalisen tekstin tai sanallisen tekstin lukija – on myös lopullinen teoksen tulkitsija. Tämä on erityisen keskeistä visuaalisessa, kulttuurisidonnaisessa yhteisöllisessä kommunikaatiossa. Edes valokuva tai dokumentaarinen videokuva eivät ole täydellisiä eivätkä objektiivisia representaatioita kuvaamastaan kohteesta, vaan niitä tuotettaessa on valittu ainakin kuvakulma ja rajaus, jotta ne välittäisivät toivotunlaisen viestin tai katsojan tulkinnan. Visuaaliseen lukutaitoon sisältyy siis myös kyky ymmärtää tarjottuun informaatioon liittyviä valtaprosesseja ja nähdä vaihtoehtoisia visuaalisia järjestyksiä sekä haastaa kulttuurisia itsestäänselvyyksiä.


title: Richard F. Heck

text: Richard F. Heck (15. elokuuta 1931 Springfield, Massachusetts – 10. lokakuuta 2015 Manila, Filippiinit) oli yhdysvaltalainen kemisti ja Nobelin kemianpalkinnon saaja. Hänen mukaansa on nimetty Heck-reaktio.


title: Richard F. Heck

text: Heck valmistui maisteriksi Kalifornian yliopiston Los Angelesin kampusyliopistosta (UCLA) 1952. Valmistumisensa jälkeen hän jatkoi UCLA:ssa tutkijana, ja hän tutki Saul Winsteinin kanssa aryylisulfonaattien solvolyysia. Valmistuttuaan tohtoriksi Heck muutti Sveitsiin ja aloitti työt Zürichin tekniikan instituutissa, jossa hän tutki edelleen aryylisulfonaattien solvolyysia Vladimir Prelogin kanssa.


title: Richard F. Heck

text: Sveitsistä Heck palasi Winsteinin ryhmään UCLA:an. Hän siirtyi Hercules Powder -yritykseen vuonna 1956. Vuonna 1971 hän liittyi Delawaren yliopiston henkilökuntaan. Yliopistossa hän jatkoi palladiumiin liittyviä tutkimuksiaan. Monista reaktioista, joita Heck kehitti Delawaressa, merkittävin oli alkyyni- ja aryylihalidin kytkentäreaktio. Heckin ansiosta muut tutkijat onnistuivat kehittämään muita palladiumkatalysoituja reaktioita.


title: Richard F. Heck

text: Heck jäi eläkkeelle 1989. Vuonna 2004 Delawaren yliopiston kemian ja biokemian laitokselle Richard F. Heck lehtoraatin, jonka avausluonnon Heck piti itse. Vuonna 2006 hänelle myönnettiin Yhdysvaltain kemian seuran Herbert C. Brown -palkinto. Heck, Ei-ichi Negishi ja Akira Suzuki palkittiin Nobelin kemianpalkinnolla lokakuussa 2010 työstä palladiumin käytöstä ristikytkentäreaktioissa.


title: Richard F. Heck

text: Heck muutti vuonna 2006 Filippiineille filippiiniläissyntyisen vaimonsa kanssa. Hän kuoli Manilassa 10. lokakuuta 2015 sairastettuaan useita vuosia.


title: Kansainyhteisön kisat 2002

text: Kansainyhteisön kisat 2002 olivat järjestyksessään 17. Kansainyhteisön kisat. Ne järjestettiin Manchesterissa, Englannissa 25. heinäkuuta – 4. elokuuta 2002. Kilpailut olivat laajin Britannissa järjestetty usean lajin urheilutapahtuma: osallistuneita joukkueita oli 72, urheilijoita noin 3 600 ja urheilumuotoja 17. Suurin joukkue oli Englannilla, 430 urheilijaa ja pienin Montserratilla, vain yksi urheilija. Niue osallistui Kansainyhteisön kisoihin ensimmäisen kerran.


title: Kansainyhteisön kisat 2002

text: Kansainyhteisön kisojen ohjelmassa olivat ensimmäisen kerran maastopyöräily, pöytätennis, triathlon ja naisten painonnosto. Virallisessa kilpailuohjelmassa oli ensimmäisen kerran myös kymmenen vammaisurheilutapahtumaa. Naisten osuus urheilijoiden kokonaismäärästä oli ennätyksellisen suuri, 41 prosenttia. Kilpailujen avajaiset, päättäjäiset, yleisurheilukilpailut ja rugby-7-ottelut järjestettiin City of Manchester Stadiumilla.


title: Kansainyhteisön kisat 2002

text: Vuoden 2002 Kansainyhteisön kisojen menestyksekkäin maa oli Australia, joka menestyi etenkin uinnissa, pyöräilyssä, yleisurheilussa ja joukkuelajeissa. Englanti ja muut Britteinsaarten joukkueet saavuttivat menestystä yleisurheilussa, judossa, nyrkkeilyssä ja squashissa. Kuala Lumpurin kisoissa 1998 seitsemän kultamitalia saanut Intia voitti nyt 30 kultaa. Asukaslukuun suhteutettuna menestyksekkäin maa oli Nauru, joka sai 15 mitalia.